Topaketak (Gizarte Ekintzako Topaketak) - Topaketen zerrenda - Adi jarraitzen dugu - Bizkaia.Eus\nTopaketak (Gizarte Ekintzako Topaketak)\nAdi jarraitzen dugu\nWebex plataformaren bidez egindako ikastaroa\nPrebentzioa funtsezkoa da pandemiaren egungo egoeran, eta prestakuntza oinarrizkoa da beharrezko prebentzio hori sustatzen jarraitzeko. Gizarte Ekintza Sailak, Osasun Sailarekin lankidetzan, helburu hori lortzeko konpromisoa hartu du, eta, horregatik, laugarren online prestakuntza-zikloa prestatu dugu "Adi jarraitzen dugu" titulupean.\nKalitatezko kontingentzia-plan bat izatearen garrantzia, prebentzioko oinarrizko elementu gisa\nAdineko pertsonentzako egoitzetako eta desgaitasuna duten pertsonentzako egoitzetako kudeatzaile eta zuzendaritzakoei zuzenduta dago.\nAndrés González. PCI erreferenteen koordinatzailea.\n2021/02/02 Kalitatezko kontingentzia_plan bat izatearen garrantzia prebentzioko oinarrizko elementu gisa. Dokumentu hau hizlariak prestakuntza-saioan erabilitako material lagungarria baino ez da. Ez da Administrazioak argitaratutako dokumentu ofizial bat, eta, beraz, ez da loteslea. (Gazteleraz)\nAerosolen bidezko birusaren transmisioa saihesteko jardunbide egokiak\nOsasun-arloko eta zuzeneko arretako langileei zuzendutako ikastaroa.\nAinhoa Elosegi. Gurutzetako Unibertsitate Ospitaleko Prebentzio Medikuntzako eta Osasun Publikoko 3. urteko mediku egoiliarra.\n2021/02/09 Aerosolen bidezko birusaren transmisioa saihesteko jardunbide egokiak. Dokumentu hau hizlariak prestakuntza-saioan erabilitako material lagungarria baino ez da. Ez da Administrazioak argitaratutako dokumentu ofizial bat, eta, beraz, ez da loteslea. (Gazteleraz)\nJardunbide egokiak pandemiak eragindako eragin psikoemozionalaren kudeaketan\nLangile guztiei eta, bereziki, diziplina anitzeko taldeari zuzendutako ikastaroa.\nIñigo Santisteban. Santurtziko San Juan de Dios ospitalean zainketa aringarrien arloan lan egiten duen psikologoa.\n2021/02/16 Jardunbide egokiak pandemiak eragindako eragin psikoemozionalaren kudeaketan. Dokumentu hau hizlariak prestakuntza-saioan erabilitako material lagungarria baino ez da. Ez da Administrazioak argitaratutako dokumentu ofizial bat, eta, beraz, ez da loteslea. (Gazteleraz)\nFitxategi hauek ikusteko programa informatikohau behar izango duzu Adobe Reader.\nOnline ikastaroak, Webex plataformaren bidez


Gatazkari kantari –\nGiroa bor-bor zegoenean horixe ateratzen zitzaigun batzuei. Hala bizi genuen eta bertsotara ere hala eramaten genuen. Gure eguneroko bizitzaren parte zen gatazka armatua eta askotan gai zabalak jartzen zizkigutenean hortik jotzen genuen. Presoak, torturak, jazarpen politikoa, heriotza, beldurra.\nGaur, plazatik guztiz ez baina ia guztiz ezabatu da gaia. Jakin badakigu gatazka armatua bera bai, baina gatazkaren jatorria izandako arrazoiak eta gatazkaren ondorioak ez direla desagertu. Alabaina, gure praktikak kontrakoa dio. Plazatik gatazka (hori) desagerrarazi dugu.\nJendea nekatua omen dago; jendeak umorea nahi du, ondo pasatu. Ez ur lar handitan sartzerik, ez betiko gauzei kantatzerik. Hori joan zen. Garai berriak. Bertso berriak, garai berriari jarriak.\nNeu ere egon nintzen neure buruaz nekatuta. Joe, Oihana, kantatu beste zerbaiti. Gatazka mota asko dago gure jendartean, askotariko arazoak. Kantatu horiei, ez betikoari. Jendea aspertzen ari zara.\nOrain ez nago neure buruarekin ados. Gatazkari kantatzeko gogoa eta beharra sentitzen dut, arrazoi askorengatik. Jurgik hurrengo urte luzeetan espetxeko irratitik segi beharko dituelako txapelketako saioak; batzuetan gauez zaratak entzuten ditudanean asaldatuta esnatzen jarraitzen dudalako; Maialenek eta alaba Ametsek 1600 km egin behar dituztelako hilero aitegaz egoteko; egun nire oholtza-kide (gazte) diren askok gatazkaz entzun edo irakurri bakarrik egin dutelako; gure entzule askok ohe hutsak dituztelako etxean; sufrimenduak badirauelako, gatazka egon badagoela azaleratzeko ardura sentitzen dut.\nHasteko, aurtengo Bizkaiko kanporaketaren egun berean espetxetik aterako den @erreharriari kantatzeko deseatzen nago.\nTags: errepresaliatuak errepresioa gatazka Gatazkari kantari iheslariak presoak


Lagunduck III. lasterketa solidarioan 10.000 ahatetxo adoptatzea espero dute Donostitik\nLagunduck III. lasterketa solidarioan 10.000 ahatetxo adoptatzea espero dute\nAcción Marianista elkarteko Donostiako Ordezkaritzak dena prest dauka lehiaketa solidarioaren hirugarren edizioa ospatzeko. Gomazko ahatetxoen lasterketa egingo dute datorren maiatzaren 26an, non Mundaiz zubian izango den hasiera, eta Maria Cristina zubian helmuga. Lasterketak helburu solidarioa dauka, hain zuzen, Brasilgo fabelan bizi direnen haur eta gazteen etorkizuna hobetzeko hezkuntza proiektu bat.\nLasterketaren egun handia arratsaldeko 16:00etan ipiniko da abian Urumea inguruan. Bertan umeentzat hainbat ekintza antolatuko dira, aurpegi-margotzaileak, eskulanak, globoak… 18:30etan gauzatuko da ahateen lasterketa Mundaizeko zubian. Azoka bat gongo da Loiola kalean ahateak adoptatzeko prest maiatzak 12 eta 19an eta lasterketaren egunean bertan ere adoptatu daitezke.\nCaná Elkarte Komunitarioak, 20 urtetik gora darama proiektu honetan lanean. Hezkuntza baita eraldaketa soziala bermatzeko bide bakarra, hau da, Bauruko Ferradura Mirim fabelan bizi direnen etorkizuna hobetzeko bide bakarra.\nProiektuak bi iturri izan zituen: alde batetik, alkatetzak sare sozial eta hezkuntzan parte hartzeko proposamena; eta, beste alde batetik, marianistek hezkuntza eremu formaletik kanpo lan egiteko hartutako erabakia. Neska-mutilen autoestimua eta hazkuntza pertsonala sustatzeko baldintzak sortzea da Canáren helburua, neska-mutil horiek eskolan barneratu eta emaitza egokiak lor ditzaten hain zuzen. Beraz, eskolarekiko harremana oso estua da.\nAurreko urtean Indiako hezkuntza proiektuarentzako dirua biltzeko asmoz 20.000 euro lortu zituzten.\nGurutze Gorriak Gipuzkoan artatutako pertsonen %55a emakumea da 8 marzo, 2021


Irautera | 111 Akademia\nAitortzen ez ditudan gauza guztiekin egiten dut lo. Iratze-sailak zeharkatu nahiko nituzke ametsetan, eta ni ere loratuko ez naizela esan nire baitako gizonei.\nEsporak utzi izaren artean hatzak nire sexuan sartzen dituzten bitartean. Behar ditudala esan lingua franca batean, denek ulertzeko moduan. Bezperako arropa jantzi. Nagoen tokiaren eta egon nahiko nukeenaren arteko distantzia da bakardadea.


Aralarko pisten harira, Gipuzkoako Aldundiko bi zuzendari deitu dituzte deklaratzera | Gizartea | Berria\nAralarko pisten harira, Gipuzkoako Aldundiko bi zuzendari deitu dituzte deklaratzera\nLurralde antolamenduaren aurkako delituak egozten dizkiete. Eguzki eta Landarlan taldeek Gipuzkoako Ingurumen Fiskaltzan jarritako salaketen ondorioz dator deklaratzeko deia.\nIbilgailu bat, Aralarko pista batean. / Andoni Canellada/Argazki Press\n2017ko abenduak 11 15:07\nNaturaren kontserbazioan diharduten elkarteak batzen dituen Naturkon kolektiboak jakinarazi du Gipuzkoako Foru Aldundiko bi zuzendarik, Obra Hidraulikoetakoak eta Mendietakoak, Tolosako Epaitegian deklaratu beharko dutela asteazken honetan, lurralde antolamenduaren aurkako delituak egitea egotzita. Hain justu, iaz Aralarren Enirio-Aralarreko Mankomunitateak sustatuta eraiki zen pista baten "arduradunak" izatea leporatzen diete.\nAralarren egiten ari diren pisten harira ugariak dira erakunde naturalista eta kontserbazionisten protestak, eta, hain justu, Eguzki eta Landarlan elkarteek jarritako salaketa baten harira deituko dituzte deklaratzera aldundiko bi arduradunak; Arantxa Ariztimuño eta Felix Asensio. Lehena Mendietako zuzendaria da eta bestea orain Obra Hidraulikoetako zuzendaria bada ere, Ingurumen zuzendari izandakoa.\nNaturkoneko ordezkariek prentsa ohar batean adierazi dute legez "debekatuta" dagoela Aralarren pista berriak egitea, eta, gainera, onetsi zuten proiektuak ez zuela betetzen Natura 2000 sareko guneetan indarrean dagoen legedia. Horiek guztiak aintzat hartu gabe, bi zuzendariek beste pista bat zabaltzeko tramitazioa ere abiatu dutela salatu du elkarte naturalisten topaguneak, eta kritika egin du. "Ekintza horiekin bi zuzendari horiek gaitasun eza eta arduragabekeria politikoa ari dira erakusten".


Abenida zubiaren eskudelaren zati batzuk zozketatuko dira herritarren artean : Zazpi aldizkaria\nOstiraletik aurrera (hilak 16), interesa duten guztiek udal webgunearen bidez eta Irun Txartelaren bidez egin ahal izango dute ekimenean parte hartzeko eskabidea. Zubia berritzeko lanetan ordezkatu diren ehun pieza inguru dira.\nMonica Martinez eta Cristina Laborda Herritarren Partaidetzako eta Obretako ordezkariek ostegun honetan jakitera eman dutenez, zubia berritu bitartean ordezkatu zituzten Abenida zubiko eskudelaren zatiak herritarren esku utziko dituzte.\nCristina Labordak azaldu duenez, "Jatorrizko zati batzuk mantendu ahal izan dira obren proiektuan, baina beste batzuk, beren egoeragatik, erreplikekin ordeztu dira, pasatzen diren pertsonen segurtasuna bermatzeko. Badakigu baranda honek herritar askorentzat oso erakargarria dela, eta, horregatik, Irungo herriak berak baino helmuga hobea du pieza hauentzat ".\nEsleitzeko prozesu hau datorren ostiralean, urriaren 16an, irekiko da eta hilaren 29ra arte egongo da zabalik, udal webgunearen bidez, Irun Txartelarekin, egoitza elektronikoan. 65 modulu edo eskudel zati inguru daude (113X99 cm eta 67 kilo), eta beste 65 elementu apaingarri (100X82 cm eta 25 kilo). Tarte batzuk baino eskaera gehiago badaude, zozketa egingo da.\nParte hartzeko irizpideak eta baldintzak ezartzen dituzten oinarrien bidez egituratzen da prozesua (www.irun.org udal webgunean dago eskuragarri). Adierazi behar da partikularrek zein ostalaritzako eta merkataritzako establezimenduek egin ahal izango dutela eskaera. Kasu bakoitzerako, aukeratu egin beharko da elementu apaingarri bate do eskudelaren zati bat aukeratu nahi den, edo biak; azken kasu horretan, aurreko bi aukeren arteko lehentasuna zehaztu beharko da. Izapide espezifiko bat eskainiko da ostalaritzako establezimenduentzat eta saltokientzat, eta eskatzaileak establezimendu horretako ordezkari izan beharko du Udalaren aurrean.\nMónica Martínez Herritarren Partaidetzako ordezkariak, bere aldetik, "Irundarrak partaide egin nahi dituen ekimen oso berezia" dela azpimarratu du. "Azken batean, Irungo historiaren elementuak dira, eta pentsatzen dugu, era horretan, memoria ariketa bat ere egiten dugula, azken mendean hiriak bizi izan zituen gertaera nabarmenenen lekuko izan den zubi bati lotuta".\nEsleitutako objektuak egoera berean entregatuko dira, desmuntatzearen eta ondoren moduluetan zatitzeko lanaren ondorioz sortutako moduan. Ebaketa-eremuei gutxieneko segurtasun-tratamendu bat eman behar zaie, besterik ez; zerbait faltatu ahal da, zatiak herdoilduta edo hondatuta egon daitezke. Elementu bakarra esleituko da (eskudela edo apaingarri tartea) pertsona fisiko bakoitzeko eta ostalaritzako/merkataritzako establezimendu bakoitzeko, eta esleipendunek oinarrietan ezarritako baldintzak bete beharko dituzte.\nZozketa independenteetan parte hartu ahal izango dute eskaera egiten den egunean Irunen erroldatuta dauden pertsonek eta fisikoki Irunen dauden ostalaritzako/merkataritzako establezimenduek. Pertsona fisikoentzat, ehun pieza inguru daude; ostalaritzako/merkataritzako establezimenduentzat, berriz, barandaren 5 zati eta 5 elementu apaingarri gordetzen dira. Baliozkotutako eskabide guztiei hasiera batean erantzun ondoren, bi elementu mota horietako edozeinetako unitateak soberan badaude, bigarren fase edo prozesu bat irekiko da, eta gaur egun egoitza Irunen izan ez baina gure hirian jaio diren pertsonei eskaera egiteko aukera emango zaie.\nInformazio gehiago udalaren webgunean edo 010 telefonora deituz.


Jendetza, Bilboko kaleetan Kukutzaren alde | Branka\n« Jai herrikoi eta parte-hartzaileak aldarrikatu dituzte Konpartsero Egunean\nKukutzak jasotako babesa kontutan izateko eskatu dio Bilduk udal gobernuari »\nJendetza, Bilboko kaleetan Kukutzaren alde\nGazteak, zaharrak, umeak, gurasoak, neska zein mutilak, denak bildu ziren larunbatean Bilboko kaleetan Kukutza Errekaldeko gaztetxeari babesa emateko. Manifestaldi alai eta koloretsu baten bitartez, milaka pertsonak autogestioan oinarritzen den erakunde honek bere atzean herri indarra duela frogatu zuten.\nMaiatzeko hauteskundeetan Bilduren emaitza azaltzeko «tsunami» hitza baliatu zen bezala, larunbatean Bilboko kaleetan zehar gertatutakoa «haizete izugarria» izan zela esan daiteke. Haize freskoa zekarren haizetea. Milaka lagunek erantzun izugarria eman zioten Kukutza gaztetxeak eginiko deialdiari, eta kolore, soinu, mozorro eta alaitasunez osatutako suge erraldoia eraiki zuten, Bizkaiko hiriburuko kaleak irentsi zituena.\nUralde Monton, manifestaldiko antolatzaileetako batek, honen arrazoiak argitu zituen: «Manifestaldi honen bitartez geure proiektuak zenbat jende mugitzen duen erakutsi nahi dugu, beste hiri eredu baten alde».\nHiriko kolektibo gehienak biltzea zuten helburu, ideia komun batzuen inguruan: «Hiri honen eredu soziala aldatu nahi dugunok». Udaletxea azpijokoan ibili dela salatu zuen, eta «gardentasun falta izugarria» egotzi zion. Gauzak honela jarraituz gero, posible litzateke abuztuaren hasierarako Kukutza gaztetxea eraistea. «Horri aurre egiteko gaude hemen batuta, herri indarrez hori geldiarazteko», nabarmendu zuen.\nBilboko Konpartsak euren eguna ospatu zuten atzo. Halere, egoeraren larritasuna ikusita, arratsaldeko ekitaldiak bertan behera uztea erabaki zuten, horren ordez manifestaziora batzeko deialdia eginez. Horrela, manifestaldiaren hasieran ehunka pertsonak -denak konpartsetakoak- eginiko korridore baten erditik igaro zen martxaren burua.\nEz zen ohiko manifestaldia izan. Kontsignak entzun ziren, bai, baina Bilboko kaleetan zehar izaten diren martxek ez dute honelako ikuskizunik ematen askotan. Erraldoiek, buruhandiek eta dantzariek, erritmo bizia eta alaitasuna jarri zioten protestari, eta honela, antolatzaileen esanetan, «mani-festa-zioa» izan zen atzo egindakoa.\nAurreko partean batukadaren erritmoek gazteen aldakak mugiarazten zituzten bitartean, atzeko parteko gazteak eta helduak bi kamioik alaitzen zituzten. Batean, 121 Crew rap taldea eta Bad Sound System ziren protagonista, Esne Beltzako abeslari Xabi Solanorekin batera. Rap, reggae, eta antzeko erritmoek kaleak ederki girotu zituzten, Kukutzako zirkuko ikasleek euren abileziarekin publikoa txunditzen zuten bitartean.\nMartxaren atzeko aldean, eta maila mantendu nahian-edo, Orkresta taldekoek euren musika eta animoa manifestarien zerbitzura jarri zituzten, inguruan zihoazen guztien gozamenerako.\nJaia bai, mezua ere bai\nBilboko udaletxetik hasi ostean, «sugea» hirian barrena sartu zen; helburua Errekaldeko auzoa zuen, Kukutzaren auzoa, hain zuzen.\nBertan, zenbait auzokide manifestazioaren alboetan kokatu eta txalotu egiten zuten aurrean zeukaten ikuskizuna. Auzoan daukaten izen ona eta irabazitako errespetua da, hain zuzen ere, gaztetxeak aurrera jarraitzeko duen argudiorik garrantzitsuenetarikoa.\nIbilaldia bukatuta, azken ekitaldiari egin zioten tartea. Manifestazioaren antolatzaileek gogorarazi zutenez, «bere historia ahazten duen herriak errepikatzeko arrisku bizia dauka». Gaztetxearen eraikina aurretik okupatzen zuen enpresak ez zuela amaiera onik izan nabarmendu zuten, ildo horretan, eta gaur egun gaztetxea bota nahi dutenak «orduko berberak dira, baina izen ezberdinarekin». Horregatik argi esan zuten lau haizetara: «Historia gara, auzoa gara, oraina gara, memoria gara».\nKukutzaren etorkizuna nahiko iluna da, baina atzo garbi geratu zen Bilboko kaleetan bide malkar horretan gaztetxeak milaka eta milaka lagunen argi apurrak izango dituela, guztion artean bidea errazago egiteko.\nHiritarrak-n argitaratua | Laburpen hitzak Errekalde, Kukutza | 21 iruzkin\n[…] Erantzunak « Jendetza Bilboko kaleetan Kukutzaren alde […]\non 2011/07/19 at 15:27 | Erantzun Bilboko Auzo Elkarteen Federazioak babesa agertu dio Kukutzari « Branka\n[…] [11-07-18] Jendetza, Bilboko kaleetan Kukutzaren alde […]\non 2011/07/23 at 20:28 | Erantzun La asamblea de Kukutza dispuestos a hacerse cargo del mantenimiento del gaztetxe « Branka


XVI AIAKO IGOERA | Automovilismo\nXVI AIAKO IGOERA\nIZEN EMATE IZUGARRIA AIA.KO IGOERAN\nDatorren larunbatean Lagun-Artea eskuderiak berriro ere Aiako Igoeraren beste ekitaldi bat antolatuko du. Mendiko Euskal Txapelketarako eta Gipuzkoako Txapelketarako puntuagarria da, eta piloturik onenak gure artean izango ditugu. Joseba Iraolak bere barketa Norma.rekin da faborito nagusia.\nDatorren larunbatean, goizeko 09:30etik aurrera, motorrak martxan jarriko dira Lagun- Artea Eskuderiak, bertako zaletuen laguntzarekin, antolatu duen Aiako Igoeraren hamalaugarren edizioan. Lau aldiz egin beharko dute pilotuek ia lau kilometroko ibilbidea kronometroaren aurka, lehenengo bi igoerak entrenamenduko mangak izanik. Beste bi igoera ofizialetako denborarik onena izango da azken sailkapenerako balioko duen denbora, nahiz eta bi manga ofizialek puntuatuko duten Txapelketako puntuaziorako. Igoera honetako denborarik onena, errekorra, Joseba Iraolan esku dago, 2020en lortu zuen 1:44:827 denborarekin, batez beste 129 km/h-ko abiadurarekin. Lengo urtean bezala irteera lengo irteeran baino 300 metro aurreago izango da, asistentzi gunea Estampaciones Gipuzkoako parkinean dagolako. Asistentzi gunea pilotua eta gehiena hiru mekanikoekin eta antolatzaileak sartu daiteke.\nLarunbat goizetik hasiko dira ikusten ibilgailuak Aian, Gozategi plazan, leku horretan egingo baitira egiaztatze teknikoak 09:30ak eta 12:30ak bitartean. Komisarioek egiaztatuko dute ibilgailu guztiek betetzen dituztela beharrezkoak diren segurtasun- arauak. Arratsaldean errepidea itxi egingo da 13:00ean gutxi gorabera, eta 14:30etan hasiko da lehenengo entrenamendu-igoera. Ondoren egingo dira gainerako hiru igoerak, eta pilotuak saiatuko dira ahalik eta denborarik onena lortzen.\nIrabazteko faborito nagusia Joseba Iraola da, denboraldi honetan poz handia ematen ari zaion bere 1,7 turbo motorrekin Norma NP-01 izugarri bolantean. Aurkalari gisa Arkaitz Ordoki izango du, 2 litroko motorra duen Norma batekin, Abel Lombardo bere Formula Dallara F395arekin, Garikoitz Flores CM Tálex M3rekin, Aitor Manso gaztea, BMC B49 batekin edo Iosu Beitia eta bere Speed Autoa GT1000 beste batzuen artean.\nTurismoei dagokienez, berriz, garaipena lortzeko lehia hainbat piloturen artean jokatuko da: Bruno Scherer pilotua, bere Porsche 911 GT3 indartsuarekin; Beñat Población, bere Mitjet V6 eraginkorrarekin; Petre Marius izugarrizko Mitsubishi EVO VIII batekin, Lebeiti bere ikusgarri Renault Megane Trophy eta turismo kategoriako txapela irabazteko kotxe onak eta aukera onak dituzten pilotu ugari.\nInolako zalantzarik gabe, automobilismoko asteburu bikaina dugu aurrean Aiarako bidearen aldapetan. Antolakuntzatik ikusleei eskatzen zaie leku seguruetan koka daitezela, eta inoiz ere ez antolakuntzak zinta gorriz markatzen dituen lekuetan. Horrez gain, eskatzen da bidean izango diren komisarioen ohar eta adierazpenak betetzea, proba hau inolako arazorik gabe burutzeko.\nPilotuek lortutako denborak on-line jarraitu ahal izango dira www.fotomotor.es webgunean


Berria.eus | Inprimatzeko bertsioa\nharian;2009-08-04;Presoen ikasteko eskubidea, urratua beste ikasturte batez. Presoak ezin dira EHUn matrikulatu, Auzitegi Gorenak haiek ikasteko protokoloa indargabetu izanaren ondorioz EHUk ez du lortu Espainiako Espetxe Zuzendaritzarekiko hitzarmena sinatzerik\nPresoen ikasteko eskubidea, urratua beste ikasturte batez\nPresoak ezin dira EHUn matrikulatu, Auzitegi Gorenak haiek ikasteko protokoloa indargabetu izanaren ondorioz\nEHUk ez du lortu Espainiako Espetxe Zuzendaritzarekiko hitzarmena sinatzerik\nDatorren ikasturtean, ez da presorik egongo EHU Euskal Herriko Unibertsitatean matrikulatuta. Ez preso politikorik, ezta preso arruntik ere; ez Espainiako estatuan espetxeratutako presorik, ezta Frantzian kartzelatutakorik ere. Espainiako Auzitegi Gorenak presoen ikasketak arautzen zituen protokoloa indargabetu zuen apirilean, eta, beraz, bertan behera utzi zuen presoek EHUn eta euskaraz ikasteko zuten aukera. EHUk epaiari jarritako helegitea onartu du auzitegiak, baina oraingoz 2009-2010 ikasturtea ere galdu egingo dute espetxeratuta dauden milaka euskal presoek.\n2003tik dator auzia. Espainiako Gobernuak espetxe politikaren inguruan bultzatutako lege erreformaren bidez, unibertsitatearen eta Espainiako Barne Ministerioaren arteko hitzarmena indarrean edukitzeko baldintza ezarri zen presoek ikasketak egin ahal izateko. Hala, Espainiako Estatuko presoei EHUn ikasteko eskubidea ukatu zieten, eta, horrekin batera, unibertsitate publikoaren ospea auzitan jartzeko kanpaina abiatu zuen PPk. Orduko gobernuburu Jose Maria Aznarrek eta Justizia ministro Jose Maria Michavillak hainbatetan adierazi zuten «EHUk aldeko tratu berezia» ematen ziela preso politikoei, eta «ETAko presoek meriturik egin gabe» lortzen ziztuztela unibertsitate titulazioak. Erabaki politiko hark, preso politikoei ez ezik, preso arruntei ere eragin zien.\n2004ko urrian, Presondegietan Diren Pertsonei Buruzko Protokoloa onartu zuen EHUko Gobernu Kontseiluak, aho batez. 2005-2006 ikasturtean jarri zen indarrean, baina Frantziako Estatuan bakarrik aplikatu zen; Espainiakoan martxan jarri ahal izateko, EHUren eta Espainiako Gobernuko Espetxe Erakundeetako Zuzendaritza Nagusiarekiko garapen hitzarmena sinatu beharra zegoen (Espetxe Zuzendaritza Barne Ministerioaren ordezkaritzat jotzen da). Hori dela eta, UNED Urrutiko Hezkuntzarako Espainiako Unibertsitatearen bidez baino ezin izan dituzte unibertsitate ikasketak egin; UNEDek eskaintzen dituen titulazioetan bakarrik, eta gaztelaniaz soilik.\nEdonola ere, protokoloa argitaratu bezain laster, Espainiako Estatuaren abokatuak inpugnatu egin zuen; EAE Euskal Autonomia Erkidegoko Auzitegi Nagusiak EHUren alde egin zuen 2006ko urrian, protokoloa zuzenbidearen araberakoa zelakoan. Hartara, Estatuaren abokatuak kasazio helegitea jarri zuen Espainiako Auzitegi Gorenean, eta horrek protokoloa indargabetu zuen apirilean. Hain justu, bost urtean protokoloa aplikatzea eragotzi duen arrazoia erabili du argudiotzat Gorenak: EHUren eta Espetxe Zuzendaritzaren arteko hitzarmenik ez zegoela. Protokoloa osorik geratu da bertan behera, eta, horren ondorioz, amaitu berri den ikasturtean Frantziako Estatuko kartzeletan zeuden 54 presoak ezin izango dira datorren kurtsoan matrikulatu EHUn.\nEHUk protoloaren indargabetzeari ipinitako helegitea onartu du Gorenak, baina luzera, auziaren konponbidea ez da bide judizialetik helduko, hitzarmenean baitago giltza. EHUko errektore Iñaki Goirizelaiak apirilean adierazi zuenez, Espetxe Zuzendaritzak hitzarmena sinatzeari «uko egin» izan dio, baina EHUk akordioa ixten saiatzen jarraituko du. Gorenaren epaia jaso ostean, Mercedes Gallizo Espainiako Espetxe Erakundeetako zuzendariari gutuna bidali zion Goirizelaiak, baina orain ere ez du erantzunik jaso.\nHori dela eta, EHUko zenbait irakaslek agiria kaleratu zuten ekain amaieran, hitzarmena sinatzeko eskatzeko. Kezkatuta agertu dira, egun matrikulatuta dauden presoen ikasketak kolokan daudelako, eta, gainera, eskubide urraketa luze jotzen ari delako. «Unibertsitateak ikasleen diskriminazio guztien kontra jotzen du, sexu, erlijio edota jatorriagatiko diskriminazioa izan zein arrazoi ideologikoengatiko diskriminazioa izan. Unibertsitateak, Auzitegi Gorenaren epaiak adierazten duenaren kontra, bere autonomia aldarrikatzen du, ikasleen sarbidea arautzeko», diote irakasleek.\nEra berean, EHUko Errektoretza Taldeari babesa emateko eskatu diote Eusko Jaurlaritzako Hezkuntza, Unibertsitate eta Ikerketa Sailari. Izan ere, Isabel Zelaa Hezkuntza sailburua (PSE-EE) presoen ikasteko eskubidearen alde mintzatu zen 2004an, Eusko Legebiltzarrean: «Espetxeratutako pertsona guztiek goi mailako ikasketak egiteko duten eskubidea errespetatzen du Talde Sozialistak, baita gurea bi hizkuntzetako erkidegoa izanik haiek hautatutako hizkuntzan ikas dezaten ere».\nHain zuzen, bergizarteratzea eta ikasteko eskubidea Espainiako Konstituzioaren aginduak direla gogorarazi zuen Zelaak orduan: «Biak uztartuz gero, ondorioztatuko dugu presoen ikasteko oztopoak desagerrarazi behar ditugula, hori izango baita haiek berriz hezteko tresna nagusia».\nJuanjo Alvarez EHUko Zuzenbide irakaslea\nPresoen ikasteko eskubidea sutsuki defendatzen du, haiek bergizarteratzeko giltza delakoan. Hala, EHUrekiko protokoloa ez sinatzeko erabakia «politikotzat» dauka.\n«Ikasteak presoen bizitza duintzen du espetxe barruan»\nPresondegietan Dauden Pertsonei Buruzko EHUren Protokoloa idazteko lanetan parte hartu zuen Juanjo Alvarezek (Zumaia, Gipuzkoa, 1964). Ondo ezagutzen du gaia: Zuzenbide katedraduna eta EHUko irakaslea izateaz gain, Bergarako (Gipuzkoa) UNEDeko zuzendaria ere bada. Presoen ikasketa programaren gaineko «estigmaz» mintzatu da; kritikak «politikoak» direla dio, eta horrelakoak «frustragarri» zaizkiola onartzen du.\nProtokoloa UNEDen ereduari jarraiki landu zenuten. Nolakoa da eredu hori? Zergatik onartu dute UNEDena eta ez EHUrena?\nEHUren protokoloa ez onartzeko irizpidea hertsiki politikoa da. Espetxeei buruzko Legeak dio EHUk eta Espetxe Zuzendaritzak hitzarmena sinatu behar dutela, baina aurretik zuten akordioa bertan behera utzi zuen Barne Ministerioak, inolako irregulartasunik edo arau hausterik argudiatu gabe. Egun, ez dute EHUrekiko hitzarmenik sinatu, aukera horri buruz eztabaidatzeko interesik ere ez dute izan, baina, aldiz, UNEDekin dutena mantentzea komeni zaie.\nBaina UNEDek ez du EHUk egiten ez zuen ezer egiten, eta alderantziz; metodologia berdina da, eta protokoloak oso antzekoak dira. Beraz, ez da logikoa unibertsitate bati baimena ematea eta beste bati ez oinarri juridikorik gabeko erabakia hartuta.\nAurreko hitzarmena indarrean egon zenean, legezko arazorik egon al zen?\nEz, lege eta administrazio esparruan, Espetxe Zuzendaritzak ez zuen inoiz kexarik egin EHUren edota Bergarako UNEDen aurka. Eta orain arte ez da froga juridiko bat bera ere agertu hitzarmenak irregulartasunik zuela argudiatzeko. Faltsukeria da EHU ETAren aldeko irakaslez beteta dagoela esatea. Horrelakorik ezin izan dute frogatu. Edonola ere, hala izango balitz, irakasle batzuek muga etiko eta deontologikoa gainditzea ekarriko luke, baina horrek ez luke inola ere sistema biziatuko. Bide batez, esan beharra dago ETAko presoek baino preso arrunt gehiagok egiten zituztela ikasketak EHUn, baina horri buruz ez da hitz egiten.\nPresoei emandako irakaskuntzari dagokionez, zein muga du UNEDek?\nLehenik eta behin, nik esango nuke arlo horretan UNEDek oso lan esanguratsua egin duela. Presoei galdetu besterik ez dago zer ekarri dien espetxean ikasteko aukera izateak, ez bakarrik zigorra betetzen ari diren bitartean, baizik eta bergizarteratzeari begira. Izan ere, trebakuntzaren bidez kartzela zigortzeko elementu bat baino gehiago izan behar du. Edolona ere, begien bistakoa da UNEDek EHUk baino titulazio gutxiago dituela, laurdenak edo. Bestalde, hizkuntzaren muga dago: gaztelania da irakas hizkuntza bakarra, ikasmaterialak gaztelaniaz daude... Beraz, beste eskubide bat urratzen zaie, EHUk neurri batean betetzen zuena.\nZuzenbidearen ikuspegitik, eta ikasketei dagokienez, zein eskubide dute espetxeratuta dauden pertsoek?\nBai Espainiako Konstituzioak, bai Espetxeei Buruzko Lege Organikoak diote zigorrek bergizarteratzeko eta hezteko helburua izan behar dutela. Arazoa da Espetxe Zuzendaritzari dagokiola hori zehaztea, eta eurek ez dute ikastea debekatzen, baina eskakizun batzuk exijitzen dituzte. Zeinek ezartzen ditu eskakizun horiek? Erabaki politikoak hartzen dituztenek, eta ezin da Gobernua hitzarmen bat sinatzera derrigortu. Hortaz, errealitatean, espetxetik goi mailako ikasketak egiteko eskubidea aldarrikatzeko gaitasunik ez dago. Hipokrisia handia dago kontu honetan. Badirudi espetxeetako programetan parte hartzen baduzu ETArekiko edo etakideekiko enpatia duzula. Ni ETAren aurka nago, baina ETAren erasoak gaitzesteko dudan energia berarekin defendatzen dut hezkuntza sistema publikoak kartzeletara heldu behar duela, preso guztientzat. Eskubide horrek ez du mugatzen inoren askatasuna.\nBaina, era berean, asko hitz egiten da presoez kartzelatik ateratzen direnean, eta zalantzan jartzen da bergizarteratzeko moduan dauden ala ez. Kontraesan handia dago diskurtso horren eta ikasketetan oztopoak jartzeko politiken artean, ezta?\nBai, lengoaia politiko bakarra dago, baina lengoaia horrek bi proiekzio ditu. Oso ondo geratzen da Aste Santuan kofradia batek pertsona baten indultua eskatzea, baina beste esparru batzuetan egiten diren interpretazioak zeharo desberdinak dira. Espetxeetan lan egin izan dudanean, nik ez diot inori galdetu zein delitu egin duen. Presoek ikasle gisara kezkatzen naute. Ikasteak haien bizitza duintzen du kartzela barruan, pertsona gisara tratatzen ditugulako, ez gizartearen zaborra balira bezala. Horregatik bakarrik, merezi du aurrera jarraitzea. Eta, gainera, espetxeetan trebakuntza lana egiten bada, ez dut uste gizarteak ezer aurpegiratuko dionik programari. Bestela, presoak pertsona gisara baliogabetzera joko dugu, eta nik hori ezin dut onartu, egindako delitua guztiz gaitzesgarria izanik ere.\nEgun sozialistak daude bai Espainiako Gobernuan, bai Eusko Jaurlaritzan. Horrek lagun al dezake hitzarmena lortze aldera?\nEszeptikoa naiz. Alde batetik, elkarrenganako konfiantza berriak ekarritako giroa beste esparru batzuetan irudikatzen ari da; EAEren inguruko erkidegoekiko harremanetan, adibidez. Jakin badakit programaren aldeko sentiberatasuna dagoela Jaurlaritzan daudenen artean ere, eta uste dut elkarulertzea erraz dezakeela. Baina iruditzen zait giltza ez dagoela Euskadi eta Espainiaren arteko harremanetan, baizik eta Espainian bakarrik. Izatez, egungo gobernuaren estatuaren abokatuak inpugnatu zuen protokoloa, eta, horregatik, kostatzen zait pentsatzea gai hori desblokeatuko dutenik.\n2002-2003an preso zeuden ikasleak. Espainiako Gobernuak espetxeen inguruko legedia aldatu zuen ikasturtean, 300 preso baino gehiago zeuden EHUn matrikulatuta. 2008-2009 ikasturtean, 54ra jaitsi zen zenbatekoa; denak Frantziako estatuan kartzelatutakoak dira.\nMobilizazioak Frantziako kartzeletan epaiaren aurka\nEspainiako Auzitegi Gorenak EHUren protokoloa indargabetu izanaren ondorioz, Frantzian espetxeratuta dauden presoek ere ezin izango dute EHUn ikasten jarraitu. Hori dela eta, uztailean hainbat mobilizazio egin dituzte hango kartzela batzuetan, Amnistiaren Aldeko Mugimenduak azaldu duenez. Fresneskoan eta Fleurykoan, esaterako, salaketa idatziak banatu eta plantoak egin dituzte; idatzia hainbat unibertsitatetara heldu da, baita Frantziako Alderdi Komunistara ere. Halaber, espetxeetako arduradunen eta langileen artean sinadurak biltzen ari dira presoak. Kartzeletan ikastaroak ematen dituzten irakasle boluntarioen elkartea ere (Genepi) kezkatuta agertu da.\nZer ezartzen du protokoloak?\nPresoek EHUn ikas zezaten jarraitu beharreko arauak ezarri zituzten 2004an Presondegietan Diren Pertsonei Buruzko Protokoloan. Besteak beste, presoentzako titulazio eskaintza, ikasketetarako sarbidea, matrikulazio sistema, programen edukiak, ebaluatzeko era, unibertsitatean irauteko baldintzak eta beka araubidea zehaztu zituzten.\nEHUko errektoreak, presoen ikasteko eskubidearen alde\nManuel Montero, Juan Ignacio Perez Iglesias eta Iñaki Goirizelaia, 2003tik hona EHUn izan diren hiru errektoreak, presoen ikasteko eskubidearen alde agertu dira. Espainiako Gobernuak EHUri buruz egindako adierazpenak «Inkisizioaren garaiko jardueratzat» hartu zituen Monterok 2003an.\nJon Anzaren desagerpena salatzeko, gose grebak\nJon Anza preso ohia desagertuta dagoela eta, gose greba egiten ari dira Bois D'Arcy-n (Ille-de-France, Frantzia) dauden euskal presoak iragan ostiraletik, ostegunera arte. Bestalde, Sebas Lasa preso politikoa Puerto III espetxera lekualdatu dute (Cadiz, Espainia), eta gose greba bertan behera utzi du.


Bideoa: Txosnen irekiera ekitaldia - Zarautz - Zarauzkohitza.eus\nBideoa: Txosnen irekiera ekitaldia\nZarauzko Hitza 2019-06-25 21:59\nIñurritzan bazkaldu ondoren, txosnagunera abiatu dira jolas-jiran hainbat gazte. Iluntzean txosnagunea ekitaldi batekin inauguratu dute.\nTxerriz mozorrotuta igo dira eszenatokira Danda Gazte Asanbladako hiru kide. Batek lastoa zuen eskuan, besteak egurra, eta hirugarrenak adreilu bat. Hasteko, bart izandako lapurreta salatu dute, eta adierazi dute "festa hau geldiarazi nahi badute ere, ez dutela lortuko".\nOndoren, hiru txerritxoen ipuinari erreferentzia eginez, Geltokia, Manuela eta Putzuzulo gaztetxeak aipatu dituzte. "Gune autogestionatu bat auzolanean sortzeko asmoa genuen, baina otsoa etorri eta etxea bota zuen" esanaz batera, lasto fardoa bota du batek.\nOndoren, Putzuzulo ahotan, "otsoek etengabe putz eta putz eta putz egin dutela" azaldu du bigarren txerritxoak. "Tinko eusten dugu oraindik, hor nahi ez gaituztenen aberatserako. Halako batean, engainuz eta indarrez, Putzuzulori heriotz zigorra ezarri dioten arte". Orduan, egurra bota du bigarren txerritxoak.\nHirugarrenak azaldu du gazteek "berena zaintzen" jarraituko dutela, "kolpeak kolpe eta otsoak otso". "Eraikinak bota daitezkeelako, putz eta putz, baina gazteon gogoa, borondatea eta indarra ezin daitezke eraitsi".\nEkitaldia borobiltzeko, Gabriel Arestiren Nire aitaren etxea poesiari erreferentzia egin diote, hitzak moldatuta:\n"Gure gaztetxea defendatuko dugu otsoen kontra, lapurren kontra, autoritateen kontra, diruzaleen kontra. Defendatu egingo dugu gure gaztetxea.\nGalduko dugu geltokia, Manuela, Putzuzulo… Galduko ditugu hormak, sabaiak, eraikinak, baina gure gaztetxea defendatuko dugu.\nAtzaparrak kenduko dizkigute eta eskuarekin defendatuko dugu gure gaztetxea. Eskuak kenduko dizkigute eta besoekin defendatuko dugu gure gaztetxea. Besorik gabe, sorbaldarik gabe, bularrik gabe utziko naute eta arimarekin defendatuko dugu gure gaztetxea.\nGu hilko gara, gure etxe bat galduko dugu, bat baino gehiago akasi, baina gure gaztetxea iraungo du zutik!"


Osasun publikoa gu argaldu nahian\nEz hiesa, ez minbizia… Azken urteotan, munduko osasun erakunde publikoei buruhauste gehien sortzen dien arazoetako bat loditasuna da. Lehenengo Mundukoei batez ere. Lana gure ordez egiten duten gailuz inguratuta, eta hozkailuak ondo beteta, ez beti jaki osasungarriz, gantzak pilatzeari ekin diogu. Osasun arazoa da, baina oraindik ez dugu behar bezala barneratu, antza denez.\nMendebaldar gizartea lodituz doa etengabe. Erosoago bizi gara, eta geroz eta lodiago, nonbait. “Loditasunaren ezaugarri nagusia epe luzeko gehiegizko gantz metaketa da”, dio Itziar Txurruka EHUko Farmazia Fakultateko irakasle eta nutrizioan adituak, “eta metaketa horren arrazoia kaloria hartzearen eta energia gastuaren arteko desoreka da. Beti ere herrialde garatuez ari gara, elikagai asko dugu eskura, oso energetikoak, eta ariketa fisiko gutxi”.\nGure elikadura eredua aldatu egin da Txurrukaren esanetan: “Lipido asko hartzen dugu, bai kopuruz, bai maiztasunez”. Mediterraneoko dieta behin eta berriz goraipatzen den honetan, badirudi mahaian AEBetakoa gailentzen dela. Eta horrek loditasuna dakar ezinbestean. Arazoa ez da txantxetakoa osasun erakundeen ustez. Osasunaren Mundu Erakundeak (OMEk) aspaldi esan zuen loditasuna gaixotasuna dela; are gehiago, XXI. mendeko epidemiatzat ere definitu du. “Egia da loditu egin garela, eta asko”, dio Itziar Txurrukak, “Europan, esaterako, biztanleen %10 da lodia; gainpisuari dagokionez, gizonezkoen %36k eta emakumezkoen %25ak dauka”. Europarren laurden bat baino gehiago, beraz, loditasunaren atarian dago. “Osasun publikoko arazoa da, eta handia”. Kontuan eduki behar da gaixotasuna izateaz gain, loditasunak beste hamaika gaitz eragin ditzakeela, edo larriagotu.\nKezka horrek eraginda, azken urteotan neurri oldea ari da ezartzen loditasunaren aurka, bai Europan bai AEBetan. Atlantikoaz bestaldean, nolanahi ere, herritar xeheek ez omen dauzkate kontuak hain argi. Txurrukak dioenez, europarrok, modu desegokian jan arren, badakigu behintzat zein izango litzatekeen dietarik gomendagarriena. Estatubatuar gehienek, aldiz, ez dituzte ezagutzen beren elikadura ereduen kalteak. Horregatik beharbada, Europan gainpisua dena, AEBetan ez hainbeste. “25etik gorako gorputz-masa indizea (GMI) daukan pertsonak gainpisua dauka, eta bere burua zaintzen hasi beharko luke, pisu gehiago ez hartze aldera behinik behin. AEBetan, berriz, 27ra arte arazorik ez dagoela esaten dute. Zientziaren ikuspegitik ez da oso zuzena, baina bestela biztanleria zati handiegia edukiko lukete zaindu beharrekoen zerrendan”.\n14 milioi lodi Europar Batasunean\nEuroparrok pixka bat argalagoak gara, baina estatubatuarren bekaitza dugula esan daiteke, haien bidetik baikoaz. EBn 14 milioi inguru pertsonak dute loditasuna, eta osasun publikoko gastuen %7k gaitz horrekin dauka zerikusia. Gainera, urtero 400.000 umeri egiten zaie loditasun diagnostikoa. Zenbait herrialdetan, kopuruak handiagoak dira. Espainia, Portugal eta Italian, esaterako, zazpi eta hamaika urte bitartekoen %30ak dauka gainpisua. Europar Batzordeak aurreikusita dauka 2030ean hamar biztanletik seik izango duela gainpisua, gaur egungo joerak bere horretan segituz gero.\nDatuok kezka eragin dute erakunde publikoetan, komunikabideren batek “loditasunaren aurkako gurutzada” modura definitu duena eraginez. Orain gutxi, borroka pasarte berriak izan ditugu: maiatzean, Markos Kyprianou Europako Osasun komisarioak loditasunari aurre egiteko proposamen sorta berria aurkeztu zuen, eta besteak beste, elikadura-industriaren erantzukizuna gogorarazi zuen. EBk neurri bi eskatzen dizkie batez ere: ekoizten dituzten produktuetan gatz, koipe eta azukre kopuruak kontrola ditzatela, eta publizitate egokia egin dezatela. “Industria konturatu egin behar da denbora agortzen ari dela, benetan emaitzak lortu nahi baditugu”, adierazi zuen Kyprianouk komunikabideen aurrean, “pizgarri nahikoa eman diegu loditasunaren aurkako borrokan neurri egokiak har ditzaten; bestela, haien jarduna arautuko duen legedia sortzeko arriskua dute”. Mezua argia da.\nAskok ez liokete gaizki iritziko halako legedia bati, eta horien artean lodi elkarte bat baino gehiago dago. Halaxe eman digu aditzera, konparazio baterako, Espainiako AGO elkarteko Manuel Fernandez del Campok: “OMEk loditasuna pandemia zela esan zuen 90eko hamarkada amaieran, eta mundu osoko herrialde asko ildo horretatik ari dira, baina gomendioak eginez, ez legeak”. Beste espainiar elkarte batek, Asofek, gauza bera adierazi digu Berta Piñol presidentearen ahotik: “Azken boladan neurri asko ezarri da, baina iruditzen zaigu itxura hutsa dela. Ez dituzte hartzen benetan hartu behar lituzketen neurriak”.\nBai Fernandez del Campo, bai Piñol Espainiako Osasun Ministerioak indarrean jarritako neurriez ari dira. Neurri horien ardatza 2005eko otsailean abiatutako NAOS estrategia da. Helburu nagusia herritarrei loditasuna benetan arazo larria dela ikusaraztea da eta, aldi berean, bizi-ohitura osasungarriak sustatzea, haur eta gazteengan batik bat. Halaber, industriari eskatu egin zaio gatz, azukre eta gantz gutxiago jartzeko euren produktuetan, Europar Batasunaren ildo beretik. Enpresa askok hala egiten dute dagoeneko, orain dela gutxi Elena Salgado Espainiako Osasun ministroak, NAOS estrategiaren balorazio publiko baikorrean, azpimarratu zuenez.\nNAOS estrategiak berebiziko garrantzia ematen dio telebistako publizitateari. Hala, PAOS kodea sortu dute. Adin txikikoei zuzendutako elikagaien publizitateari buruzko gomendio sorta da, azken batean, PAOS. Beste autoerregulazio kode bat, alegia. Madrilgo Gobernuko iturrien arabera, sektoreko enpresa gehienak, 35 handienak barne, kode horren barruan daude.\nFrantziako Estatuan ere hartu dira neurriak, eta ez nolanahikoak. Esan nahi baita, debekuak eta guzti ezarri direla. Berbarako, 2004tik gozoak erosteko makinak debekatuta daude eskoletan. Gainera, arau zorrotzak ezarri dira era horretako jakien iragarkiei dagokienez. Datuen arabera, azken hogei urteetan %17 handitu da ume lodien kopurua Frantzian. Biztanleria osoa kontuan hartuta, lodi kopurua 1990ekoaren bi halako da gaur egun (%12 guztira).\nBeste herrialde batzuek ere araudiak ezartzea erabaki dute. 2004an, Britainia Handiko Gobernua urratsak egiten hasi zen “zabor-janari” iragarki gutxiago eman zedin arratsaldeko seietatik gaueko bederatziak arte, ustez ume gehien dagoenean telebista ikusten. Orain, herrialde horretako Elikadura Estandarren Agentziak neurriok zorrozteko eskatu dio gobernuari; zenbait jakiren iragarkiak debekatzea nahi dute, gaueko bederatziak baino lehenagoko ordutegi osoan. Hain zuzen, Europan Britainia Handia da loditasun arazo gehien daukan estatua. Izan ere, eta Kingstongo (Kanada) Unibertsitateko ikerketa baten arabera, loditasuna, mundu osoko arazoa izanik, AEBetan, Britainia Handian eta Europako hego-mendebaldean da larrien.\nZenbakiak inon badira ikaragarriak, AEBetan dira. Bertakoen %65 lodia dela kalkulatu da, eta gobernuak, azkenik, zerbait egin behar izan du, urte luzez loditasuna gaixotasuna dela onartzeari uko egin ostean. Hala, Washingtonek erabaki du osasun publikoko funtsaren bitartez ordainduko direla loditasunarekin zerikusia daukaten tratamenduak, non eta osasungintza pribatuaren gotorlekuan. AGO elkarteko Manuel Fernandez del Camporen ustez, neurri horrek arrazoi zehatza du: azken boladan, pertsona lodi asko salaketak jartzen hasiak ziren elikagai ekoizleei, nola erretzaile tabako-industriari. “Salaketok geldiarazteko ebatzi dute diru publikoz aurre egitea loditasunari”. Europan ez dago ohiturarik mota horretako salaketak egiteko. Baten bat ausartu da, Fernandez del Campok dioenez, baina saiakera ustelak suertatu dira beti ere.\nInformazioa bai, baina…\nLoditasunarenganako kezkak eguneroko bizitzan eragin digu. Nekez igaroko da astebete komunikabideetan gai horren inguruko albiste bat, erreportaje bat, ikerketa bat edo datu berri bat argitaratu gabe. Informazio asko dugu, baina hori ez da berez irtenbidea, Itziar Txurruka irakaslearen iritziz. Informazio gehiegi delako, akaso. “Argitaratzen den horretatik, zer da egokia eta zer ez?”.\nTxurrukak “dieta magikoak” aipatu ditu, esandakoaren adibide: “Guk, eskoletan, halako dietak aztertzen ditugu ikasleekin, zeintzuk diren dieta bakoitzaren alde onak eta txarrak, eta abar. Ondorioa da gehienek debekatuta egon behar luketela. Eta halako dietak jarraitzen dituztenak, ospitalean”. Fernandez del Campok, bestalde, informazio kanpaina gogorragoak nahi lituzke: “Administrazioak erakutsi du badakiela, bestelako osasun publikoko arazoekin, jendeari iristen zaizkion kanpainak egiten.\nZergatik loditasunaren kasuan ez? Zer edo zer egiten hasi dira, baina oso apal”.\nTxurrukak ongi adierazi duenez, loditasunak harreman estua dauka diruarekin. Lodiak garesti ateratzen zaizkio osasungintza publikoari, baina osasungintza pribatuarentzat, berriz, pagotxa dira. “Jende asko aberastu da gure arazoari esker”, kexu da Asofe elkarteko Berta Piñol, “eta osasungintza publikoa zerbait egiten hasi da, baina oso motel”. Ebakuntza bariatriko bat –obesitatearen aurkako ebakuntza– egiteko itxaronaldia bost urtekoa izan daiteke, esaterako. Askoz laburragoa medikuntza pribatuan, noski, baina baldintzak ez dira beti egokienak. “Ezin daiteke egin halako ebakuntza bat Zainketa Intentsiboetako Unitaterik gabeko erietxe batean, baina egiten dira”, salatu du Piñolek. “Ebakuntza bariatriko bat egin aurretik protokolo bat bete behar da, eta protokolo horrek urtebete irauten du –gaineratu du Manuel Fernandez del Campok–, baina erietxe pribatu askotan ez da egiten. Pare bat egunetan sartzen zaituzte ebakuntza-gelan”. Medikuntza publikoa astiroegi doa eta pribatua garestiegia suerta daiteke: 20.000 euro inguru arazorik gabeko ebakuntza batengatik, Fernandez del Campok dioenez. Zailtasunak suertatuz gero, kopuruak hazi daitezke, eta euren bizitzarekin ordaindu duenik ere ez da falta. Lodi elkarte asko, izan ere, kirurgia bariatrikoak kaltetutakoen elkarteak dira.\nLoditasuna gaixotasuna da, baina hiritar arruntaren irudimenean ez da ideia hori zeharo txertatu oraingoz. Gizarte arazoa gehiago, estetikarekin zerikusia daukana. “Medikuengan ere ezagutza falta itzela dago”, dio Berta Piñolek. Itziar Txurrukaren hitzak ere ildo beretik doaz. “Ustez, nutrizioan adituak medikuarekin eta farmazialariarekin batera lan egin behar luke. Baina familia-medikuntzan, gaur egun, ez da horrela gertatzen”. Gure eguneroko medikuak ez omen daki honetaz jakin behar lukeen guztia. “Hala ere –dio Txurrukak– hasi dira zenbait farmazia zabaltzen, non dietistek eta farmazialariek batera lan egiten duten”. Kontua da gutako gehienok badakigula, jakin, zer jan behar genukeen, baina beti nahiago bestea.


Basauri 2021(e)ko Apirilak 30\nDantza garaikidearen eta barrearen arteko harremana ez da inoiz oso estua izan. Badirudi artistikoa den guztia serioa dela edo izan behar duela, barrerik gabea. Modu eta arrazoi askotan egiten dugu barre, baina arrazoietako bat da ulertzen ez dugun zerbaiti edo inkomunikazio une txar bat sortzen duen zerbaiti barre egiten diogunean.\nBarreak berehala gogorarazten digu bizirik gauden errealitate zoriontsua. Clownak eta dantza garaikidearen mudnoa ezinezkoaren gustuan daude. Clown-ak ur-edalontzian karparen punturik altuenetik salto egitearekin amesten du, eta dantza garaikidearen sortzaileak dantza gorria egitearekin, beldurrez mugitzearekin edo besoekin egurra adieraztearekin amesten du.\nDantza garaikidearen eskuragarritasuna garrantzitsua da guretzat. Barrea, dantza garaikidearen irisgarritasuna hobetzen lagun dezakeela uste dugu. Gero hasi dugun bideak errei asko ditu, baina denak norabide berean doaz.\nZuzendaritza: Aitor Basauri. Antzezleak: Begoña Krego, María Martín


Hoteles en Costa Brava - Hoteles Medplaya - Hoteles en Tossa de Mar, Platja Aro\nInformazioa eta Erreserbak: +34 951 989 315\nAurrera UK: 0843 508 5479\nsartu / bidali\nSartu posta elektronikoaren eta pasahitzaren konbinazio bat. Ez daitezen antzerakoak izan Ahaztu zitzaidan\nAMIGO CARD/MEDPLAYA ID ZENBAKIA edo E-POSTA\nPasahitza ahaztu al zaizu? Sakatu hemen\nKontua edukitzeak gure Terminoak eta baldintzak eta Pribatutasun-adierazpena onesten dituzula esan nahi du\nExistitzen ez den posta elektronikoko helbidea idatzi duzu.\nPasahitza gogorarazteko e-posta jasoko duzu.\nEz daukazu konturik? Izena eman\nWebgunearen terminoak eta baldintzak\nOngi etorri gure webgunera. Gure webgunea arakatzeak jarraian datozen termino eta baldintzak onartzen direla esan nahi du. Haiek, gure pribatutasun-gidalerroekin batera, arautzen dute Med Playarekin izango duzun webgune honekiko harremana.\n‘Med Playa’ edo ‘gu’ terminoek webgunea esan nahi dute. Gure helbidea hau da: MED PLAYA MANAGEMENT, SL Ps General Mendoza 1 6 17002 - (Girona) - Gerona\nGure enpresaren erregistro-zenbakia B17076886 da\n1.597 alea, 58 folioa, A-21.313 orria, 1. inskrip.\n‘Zu’ terminoak gure webguneko bisitaria edo erabiltzailea esan nahi du.\nHurrengo baldintzek arautzen dute webgune honen erabilera:\nWebgune honetako edukia informatzeko bakarrik da. Edukiak ezer jakinarazi gabe alda daitezke.\nEz guk ez beste inork, ezin dugu bermerik eman informazioaren zehaztasunaren, ekintzaren, osotasunaren eta egokitasunaren inguruan, ezta webgune honetan edozein helbururekin aurkitutako edo erabilitako materialen inguruan ere. Zuk onartzen duzu informazio eta material honek akatsak edo zehaztapen gabeziak izan ditzakeela, eta guk uko egiten diogu gure erantzukizunari zehaztasun gabezia edo akatsen aurrean, legeak baimentzen duen heinean.\nWebgune honetako informazioari edo materialei emango dizkiezun erabilerak zure erantzukizuna izango da, ez gurea. Zure erantzukizuna izango da webgune honetako produktu, zerbitzu edo informazioek beharrezko eskakizunak betetzen dituzten ala ez egiaztatzea.\nWebgune honek gure jabetzako edo gure lizentzia duen materiala du. Material horren barruan, besteak beste, diseinua, maketazioa, itxura eta grafikoak ere sartzen dira. Debekatuta dago haiek erreproduzitzea termino eta baldintza hauen zati diren egile-eskubideen baldintzak betetzen dituenean izan ezik.\nWebgune honetan erreproduzitutako marka guztiak daude baimenduta, operadorearenak ez direnean edo haren lizentziarik ez dutenean.\nWebgune hau baimenik gabe erabiltzeak kalteen erreklamazioa eragin dezake, eta delitua izan daiteke.\nNoizean behin, webgune honek beste webgune batzuetara eramaten duten estekak dituzte. Esteka horiek informazio gehiago emateko izaten dira. Esteka bat agertzeak ez du esan nahi webgune hori onesten dugunik. Ez gara gure webgunetik sar zaitezkeen gainerako webguneen edukien erantzule.\nDebekatuta dago webgune honetara ekartzen duten estekak beste webgune edo dokumentuetan sartzea [negozioaren izena]-ren idatzizko baimenik gabe.\nWebgune honi emango dizkiozun erabilerak eta harekin sor daitekeen edozein gatazka, espainiar estatuan indarrean dauden legeen arabera egingo edo ebatziko dira.\nWebgunearen erantzukizun ezaren abisua\nWebgune honetan datorrena informazio orokor gisa erabili behar da soilik. Med Playak ematen du informazioa eta, nahiz eta hura zuzen eta eguneratuta edukitzen saiatzen garen, ez dugu bermatzen, espresuki edo modu inplizituan, webgunearekiko edo informazioarekiko produktuen, zerbitzuen edo webguneak dituen grafikoen osotasuna, zehaztasuna, fidagarritasuna, egokitasuna edo eskuragarritasuna. Beraz, informazio honengan duzun konfiantza osoa zure erantzukizuna izango da.\nEz dugu gure gain hartuko erantzukizunik galeren edo kalteen aurrean, adibide gisa baina honetara mugatu gabe, webgune hau erabiltzearekin lotutako datuen galeren edo onuren ondoriozko galera zehar edo ez-materialen aurrean, esaterako.\nWebgune honen bitartez, Med Playaren kontrolpean ez dauden beste webgune batzuetara joan zaitezke esteka bidez. Ez dugu inolako kontrolik gune horien izaeraren, edukien eta erabilgarritasunaren inguruan. Estekaren bat sartzeak ez dakar hartan emandako ikuspegien onespena edo gomendioa.\nWebgunea eguneratuta eta martxan edukitzen saiatzen gara. Hala ere, Med Playa ez litzateke erantzule izango bere esku ez dauden arazo teknikoak direla eta webgunea aldi batez zerbitzutik at egongo balitz.\nAMIGO CARD MEDPLAYA FIDELTASUN-PROGRAMAREN ZEHAZTAPENAK ETA BALDINTZAK\nHurrengo baldintzek MED PLAYA MANAGEMENT S.L-ri dagokion Amigo Card Fideltasun-programa arautzen dute\nJarraian zehaztutako baldintzek Amigo Card programaren funtzionamenduaren berri ematen digute eta edozein unetan kontsultatu ahal izango dira MedPlaya Hotelen web orrian, www.medplaya.com\nAmigo Card fideltasun-programak txartel identifikagarri bat du, Amigo Card txartela, zeinak titularra Amigo Card programaren kide gisa izendatzen duen. Amigo Card txartela MedPlayarena da.\nBaldintza hauek onartuz, Amigo Card txartelaren Titularrak baldintzak ezagutzen dituela adierazten du eta, Amigo Card txartelaren titularra den bitartean aplikatuko dira.\nAmigo Card fideltasun programaren abantailak MedPlaya hotel guztiei aplikatuko zaizkie, Resort Giverola & Bella Vista Beach Club hotelei izan ezik. Ezingo dira trukatu puntuak Giverola/Bella Vistan deskontuekin, zerbitzuekin edo opariekin. Establezimendu bakoitzak zehaztuko ditu Amigo Card programan sartuko diren zerbitzuak, eta establezimenduaren arabera, beste batzuk izan daitezke.\nMedPlayak Amigo Card programaren baldintza hauek aldatzeko eskubidea erreserbatzen du.\n2. AMIGO CARD PROGRAMAN IZENA EMATEA\nAmigo Card Fideltasun-programan 18 urtetik gorako edozein pertsona fisikok eman dezake izena, izena emateko inprimakia betez eta ezarritako baldintzak onartuz. Pertsona juridikoak Amigo Card programatik kanpo geratzen dira.\nPertsona fisiko hau Amigo Card txartelaren Titularra izango da. Ez da pertsona bakoitzeko Amigo Card erregistro bat baino gehiago onartuko. Izen-emate 1 baino gehiago egiten bada, MedPlayak erregistro horiek baztertzeko eskubidea erreserbatzen du.\nAmigo Card programan izena emateko ezarritako kanal ezberdinak erabil daitezke. Hauek dira Amigo Card fideltasun-programan izena emateko eskuragarri dauden kanalak:\n• www.medplaya.com web orrian, lineako izen-emate inprimakia datu pertsonalekin betez eta baldintzak onartuz. Lineako Amigo Card izen-emateek, ongi etorri gisa, automatikoki 20 puntu jasoko dituzte.\n• MedPlaya hoteletan, formularioa beteaz, eta QR kode baten bitartez sartuz\n• Amigo Card programan izena ematea doakoa da. Amigo Card programan izena emateko beharrezkoa da posta elektroniko bat izatea. Ez da erregistro bi edo gehiagorako posta elektroniko bera onartuko.\n3. AMIGO CARD TXARTELA\nAmigo Card Txartelak Amigo Card fideltasun-programan izena emanda dagoen pertsona titularra identifikatzen du. Amigo Card txartelean titularraren izen osoa eta MedPlayaren identifikazio-zenbakia ageri da (ID MedPlaya).\nAmigo Card txartela formatu digitalean dago eskuragarri.\nBehin Amigo Card programan izena emateko prozesua amaitu ondoren, Amigo Card txartelaren titularrak ongi etorri mezu elektroniko bat jasoko du, Amigo Card txartel birtual bat atxikita.\nHalaber, Amigo Card txartelaren titularra Amigo kontuan txartel birtualean sartu ahal izango da, deskargatzeko edo inprimatzeko kontrol panelean.\nAmigo Card txartela pertsonala eta besterenezina da.\n4. AMIGO CARD TXARTELAREN ABANTAILAK\nAmigo Card txartelaren titularrak Amigo Card programaren abantaila guztiez gozatu ahal izango du, MedPlaya hotel guztietan. Hauek dira abantailak:\na) Deskontu gehigarri bat zure erreserban, puntuak trukatuz.\nGure web orritik www.medplaya.com, Bezeroaren Arreta-Zentrotik edo gure MedPlaya hoteletan egindako erreserbetarako, eta\nHurrengo baldintzak beteaz:\n-130 € edo gehiagoko erreserba guztiei aplikatuko zaizkie\n-Deskontuaren balioa ez da izango erreserbaren balioaren % 50 baino gehiago izango\n-Puntuak ezingo dira esku-diruarengatik aldatu\n-Bezeroa hotelean check-ina egiteko unean Amigo Card txartelaren titularra denean bakarrik aplikatu daiteke.\nb) Trukatu zure puntuak MedPlaya hoteletako edozein doako zerbitzu edo oparirengatik.\nKontsultatu eskuragarri dauden zerbitzuak eta opariak hotelera iristen zarenean. Zerbitzu eta opari hauek hotelaren arabera ezberdinak izan daitezke.\nc) Hotelera iristean Amigo Card birtuala erakutsiz bizkorrago erregistratu ahal izango zara.\nd) Eskaintza esklusiboak eta deskontu gehigarriak Amigo Card programan izena emandako bezeroentzat.\nAmigo Card puntuek 0,5 €-ko balioa dute, puntuak fakturan deskontu bat eginez trukatu nahi badituzu. Balio hau puntuak fakturako deskontuarekin trukatzeko soilik izango da eta web orriaren bitartez www.medplaya.com, Bezeroaren Arreta-Zentroan edo gure MedPlaya hoteletan egindako erreserbei eta, ONURAK atalean xehatutako baldintzak beteaz bakarrik aplikatuko dira.\nAmigo Puntuak ezin dira aplikatu www.medplaya.com webgunearen bitartez, Bezeroen Arreta Zentroaren bitartez edo MedPlaya hoteletan egindako % 100 itzuli ezin diren erreserbetan deskontu gisa.\nAmigo Card programak barne hartzen dituen zerbitzuak eta opariak eta hauen puntuzko balioa MedPlaya hotel bakoitzean zehaztuko da. Amigo Card programan zehaztu gabeko zerbitzuak eta opariak programatik kanpo geratuko dira.\nPuntuak ez dira Amigo Card titularren artean besterengarriak eta ezin dira diruarekin trukatu. Amigo Card puntuek lorpen-datatik zenbatzen hasita 2 urteko balioa dute.\n4.2 PUNTUAK LORTZEA\nErregistratzean, erakutsi Amigo Card txartel birtuala, zure egonaldiari dagozkion puntuak zure Amigo Card kontuari esleitzeko. Esleipen hau automatikoki egingo da hotelean izena ematean eta inoiz ez da zu hotelera iritsi aurretik egingo.\nAmigo Card txartelaren titularrak honela lor ditzake puntuak:\na) MedPlaya hoteletako egonaldi bakoitzagatik.\nBaldintza hau erreserbatzeko bide guztietan aplikatuko da. Hurrengo puntuak emango dira:\no 1. eta 5. egonaldiaren artean: 20 Amigo Card puntu egonaldi bakoitzeko\no 6. eta 10. egonaldiaren artean: 35 Amigo Card puntu egonaldi bakoitzeko\no 11. eta 15. egonaldiaren artean: 50 Amigo Card puntu egonaldi bakoitzeko\no 15 egonaldi baino gehiago: 60 Amigo Card puntu egonaldi bakoitzeko\nMedPlaya hotel guztietan izandako egonaldiak zenbatzen dira eta Amigo Card fideltasun-programan izena eman den datatik aurrera hasten da zenbatzen.\nBezero baten ondoz ondoko bi erreserba ez dira egonaldi berri bezala hartuko, beraz, ez du egonaldi berriagatik punturik lortuko.\nb) Beste bide batzuetatik egindako erreserbetarako:\nii. MedPlaya Bezeroaren Arreta-Zentroa\niii. MedPlaya Hotelak.\nHotelean erregistratzean, erreserbaren zenbateko osoaren %8ren baliokidea Amigo Card puntutan emango da. Zure erreserbarekin lotutako aparteko zerbitzuak baldintza honetatik kanpo geratzen dira.\nBeste bide batzuetatik egindako erreserbak baldintza honetatik kanpo geratzen dira (b).\nAmigo Card txartelaren titularrak, aldi berean, egonaldiagatik eta erreserbagatik puntuak lortuko ditu, arestian zehaztutako baldintzak betetzen baditu.\n4.3. PUNTUAK LORTZEKO BALDINTZAK\no Amigo Card txartelaren titularrak hainbat erreserba egin baditu, erregistratuta dagoen logelari dagokion zenbatekoak sortutako Amigo Card puntuak soilik lortuko ditu.\no Amigo Card txartelaren titularrak hainbat erreserbaren ordainketak egin arren, ez du puntu gehiago lortzeko eskubiderik izango.\no Logela batean Amigo Card programan erregistratutako bezero bat baino gehiago badaude, sortutako Amigo Card puntuak titular bakarrari emango zaizkio.\no Egonaldian zehar erreserba aldatuz gero, MedPlaya erreserban aldaketak egin aurretik egindako Amigo Card puntuen esleipena berrikusi eta aldatzeko eskubidea erreserbatzen du.\no Erreserbaren ordainketa egin duen pertsona edonor izanda ere, puntuak Amigo Card txartelaren titularrari esleituko zaizkio.\n5. AMIGO CARD PUNTUEN TRUKEA\nEgonaldian zehar zure Amigo Card puntuak deskontuekin edota zerbitzuekin trukatu ahal izateko, ezinbestekoa da Amigo Card txartela (birtuala) harreran edo Amigo Card programaren arduraduna den pertsonari erakustea.\na) PUNTUAK ZERBITZU EDO OPARIENGATIK TRUKATZEA\nPuntuak zerbitzu edota opariengatik trukatzea harreran edo Amigo Card programaren arduradunaren “Loyalty-Fidelidad & Community Manager” mostradorean eska dezakezu, zure Amigo Card txartela erakutsiz.\nHarrerako langileak edo Amigo Card programaren arduradunak eskatutako opari edo zerbitzuaren bonu/txartel bat jaulkiko du eta, era berean, zure Amigo Card kontuari dagozkion puntuak abonatuko dira. Amigo Card txartelaren titularrak bonua/txartela trukea egiteko zerbitzua eskaintzen duen sailari entregatuko dio.\nZure egonaldian zehar jaulkitako bonuak/txartelak egonaldia amaitzean iraungiko dira.\nKontsultatu, harreran edo “Loyalty-Fidelidad & Community Manager” mostradorean, Amigo Card puntuengatik truka ditzakezun zerbitzuak eta opariak. Zerbitzu eta opari hauek hotelaren arabera ezberdinak izan daitezke.\nPuntuak logelako zerbitzu gehigarriengatik trukatzea posible izango da, baldin eta Amigo Card txartelaren titularra logelan ostatu emanda badago.\nb) PUNTUAK OSTATUKO DESKONTUENGATIK TRUKATZEA\nAmigo Card txartelaren titularrak puntuak ostatuan deskontu bat izateagatik trukatu nahi baditu, hoteleko erregistroan bertan egin dezake.\nPuntuak ostatuko deskontuengatik trukatzea www.medplaya.com eta MedPlaya Bezeroaren Arreta-Zentroaren bitartez edo gure MedPlaya hoteletan egindako erreserbetan bakarrik aplikatuko da. Deskontu hau ostatuari eta dietari dagokion zenbatekoari aplikatuko zaio, zerbitzu osagarriak alde batera utziz.\nDeskontua hurrengo baldintzak betetzen badira aplikatuko da:\nAmigo Card puntu bakoitzak 0,5 €-ko balioa izango du, soilik puntuak ostatuan deskontu bat eginez trukatu nahi badituzu.\nBeste bide batzuetatik edo gure web orriaren www.medplaya.com eta Bezeroaren Arreta-Zentroaren bitartez edo MedPlaya hoteletan egindako erreserbetan, itzul ezin daitekeen % 100 Ezeztapen Politikarekin, puntuak ezin dira ostatuko deskontu batekin trukatu.\nAmigo Card txartelaren titularrak hainbat erreserba egin baditu, puntuak eta ostatuko deskontuaren arteko trukea Amigo Card txartelaren titularra erregistratu den logelan soilik aplikatu da.\nTasa eta zergei dagokien zenbatekoa puntuen truketik salbuetsita geratzen da.\nBehin Amigo Card programan izena eman ondoren, titularra bere Amigo Card arlo pribatura sartu ahal izango da, www.medplaya.com helbidean. Horretarako, posta elektronikoaren edo MedPlaya identifikazioaren (ID MedPlaya) eta pasahitzaren bidez identifikatu beharko du bere burua.\nAmigo Card arlo pribatuaren bitartez hurrengo ekintzak egin ahal izango ditu:\n- Deskargatu/Inprimatu Amigo Card txartela\n- Amigo Card kontuko puntuen mugimendu zehatzak kontrolatu eta puntuen saldo erabilgarria ikusi.\n- datu pertsonalak berrikusi eta eguneratu.\n- erreserba historia ikusi eta erreserba berriak arinago egin.\n- Amigo Card sarbide pribatuko ezarpenak aldatu.\nwww.medplaya.com helbidean Laguntza atal bat egongo da eta honen bitartez, edonoiz jar daiteke gurekin harremanetan, kontaktu inprimakia betez edo posta elektronikoz, contact@medplaya.com helbidean.\n7. AMIGO CARD EZEZTATZEA\nAmigo Card programako partaidetza hurrengo arrazoiek eraginda ezezta daiteke:\n- Erabiltzaileak edozein unetan eska dezake Amigo Card programako partaidetza ezeztatzea, contact@medplaya.com helbidera posta elektroniko bat bidaliz.\n- Datu pertsonalen tratamendurako baimena baliogabetzeak AMIGO CARD programatik automatikoki baztertzea eragingo du.\n- MedPlaya Management sailak Amigo Card txartelaren titularra aldi baterako edo behin betiko ezeztatzeko eskubidea du, hurrengo kasuetan:\n1. Amigo Card txartela behar bezala erabiltzen ez bada.\n2. Programan erregistratzean onartutako zehaztapenak eta baldintzak betetzen ez badira.\n3. Hotelean behar ez bezalako jokaera izaten bada.\n4. Amigo Card programan izen ematean datu okerrak erabili direla hautematen bada.\n5. Amigo Card txartelaren titularraren heriotza gertatzen bada.\n6. Azken 5 urteetan erreserbarik edo Amigo Card kontuan puntu mugimendurik izan ez bada.\nAMIGO CARD programan izena emateko eskakizuna betetzean. Erabiltzaileak onartzen du eta baimena ematen dio MED PLAYA MANAGEMENT, SL-ri MED PLAYA taldeko bezeroen fidelizazio-programaren helburuentzat emandako datu pertsonalak erabili eta tratatzeko, besteak beste, bezeroarekin merkataritza-harremana hobetzeko eta eskaintza pertsonalizatuak gauzatzeko.\nGainera, programa behar bezala gauzatzeko, zure datu pertsonalak MED PLAYA taldeko enpresei lagako zaizkie, arestian aipaturiko helburuekin.\nZuk emandako datu pertsonalak programaren zu erabiltzaile gisa identifikatzeko eta programan erregistratutako erabiltzaileen eskura dauden hainbat funtzio eta zerbitzura sarbidea emateko tratatuko dira.\nErabiltzaileak nahi duenean uko egin ahal izango dio bere datu pertsonalak erabiltzeko emandako baimenari honako helbide elektronikora idatziz: rgpd@medplaya.com. Hala ere, baimenari uko egiteak bezeroa AMIGO CARD programatik ateratzea eragingo du.\nMedplayaren kide al zara dagoeneko? Sartu\nMED PLAYAren helburua bezeroen eta bere webgunearen erabiltzaileen pribatutasuna babestea da, eta baita gure hotel-katearekin harremanetan jartzeko erabilitako datuak babestekoa ere.\nHorregatik, MED PLAYAk bezeroen datu pertsonalen segurtasuna eta osotasuna bermatzeko beharrezkoak diren segurtasun arau tekniko eta antolaketakoak barneratu ditu, datuen babesaren arloan indarrean dagoen legeria beteaz, baimendu gabeko galera, tratamendua edo atzitzea saihesteko.\nZentzu horretan, eta Europar Parlamentuaren 2016/679 Arauak zehaztutakoaren arabera (DBAO), jarraian azalduko dizugu MED PLAYAk zure datuak nola tratatuko dituen.\nSOZIETAREAREN IZENA: MED PLAYA MANAGEMENT, SL\nHelbidea: Paseo General Mendoza, 1, 6. solairua, 17002, Girona.\nHelbide elektronikoa: rgpd@medplaya.com\nZein helbururekin tratatuko ditugu zure datu pertsonalak?\nBildutako datuak erregistro-prozesua eta gure webguneko erabiltzaileekin dugun harremana kudeatzeko. Erabiltzaileek harremanetarako formularioen bitartez egindako eskakizunei erantzuna emateko eta kontratatutako zerbitzua administrazioan kudeatzeko erabiliko ditugu.\nEta, are zehatzago, MED PLAYAn zure datu pertsonalen hurrengo tratamenduak burutuko ditugu:\nINTERNET BIDEZKO ERRESERBAK: Internet bidez erreserbak egiteko formularioa betetzen duenean, erabiltzaileak onartzen du eta baimena ematen dio MED PLAYA MANAGEMENT, S.L.-ri erreserba hori egiteko eta kontratatutako ostatu-zerbitzua eman ahal izateko emandako datu pertsonalak modu automatizatuan erabili eta tratatzeko. Erabiltzaileak MED PLAYA taldeko zerbitzuen publizitatea eta eskaintzak jasotzeari dagokion formularioko karratua markatuz merkataritza komunikazioak bidaltzeko baimena eman duenean, bere datuak gure berri eta eskaintzen berri posta elektronikoz bidaltzeko ere erabiliko dira.\nHalaber, erreserba egiten duen erabiltzaileari jakinarazten zaio bezeroaren datu pertsonalak eta erreserbaren ingurukoak erreserbaren kudeaketan esku hartuko duten eta hura gauzatuko duten MED PLAYA taldea osatzen duten enpresei lagako zaizkiela, aurrean azaldutako helburu berberentzat.\nAMIGO CARD: AMIGO CARD programan izena emateko eskakizuna betetzean. Erabiltzaileak onartzen du eta baimena ematen dio MED PLAYA MANAGEMENT, SL-ri MED PLAYA taldeko bezeroen fidelizazio-programaren helburuentzat emandako datu pertsonalak erabili eta tratatzeko, besteak beste, bezeroarekin merkataritza-harremana hobetzeko eta eskaintza pertsonalizatuak gauzatzeko.\nHARREMANETARAKO FORMULARIOAK: Harremanetarako formularioko datuak eta erabiltzailearen web orriko iritzia betetzen duenean, erabiltzaileak onartzen du eta baimena ematen dio MED PLAYA MANAGEMENT, SL-ri eskakizunei, iradokizunei eta kexei erantzun ahal izateko eta, ondorioz, zerbitzua hobetzeko emandako datu pertsonalak erabili eta tratatzeko. Zure datu pertsonalen komunikazioari arreta egokia eman eta hari erantzun ahal izateko, datuok MED PLAYA taldeko enpresei laga ahal izango zaie, eskaerari ahalik eta erantzunik onena emateko.\nErabiltzaileak nahi duenean eskatu ahal izango du datu pertsonalen ezereztea honako helbide elektronikora idatziz: rgpd@medplaya.com.\nNEWSLETTERRA: Newsletterra jasotzeko eskaera betetzen duenean, erabiltzaileak bere helbide elektronikoa MED PLAYA taldeko publizitatea bidaltzeko eta harekin lotutako jakinarazpenak bidaltzeko banaketa-zerrendan sartzea onartuko du.\nBeraz, MED PLAYA taldeko newsletterraren harpidetza onartuz gero, gure zerbitzuen berri eta albisteak bidaliko dizkizugu posta elektronikoz, SMSz edo telefono-deiez.\nErabiltzaileak nahi duenean eskatu ahal izango du gure merkataritza-komunikazioei emandako baimena ukatzeko, hurrengo helbide elektronikora idatziz: rgpd@medplaya.com.\nCURRÍCULUM VITAE-AK: Gure webguneko curriculumak bidaltzeko formularioa betetzen duenean, erabiltzaileak onartzen du eta baimena ematen dio MED PLAYA MANAGEMENTS, S.L.-ri berak emandako datu pertsonalak langileak hautatzeko datu-base batean sartzeko, MED PLAYA taldeko hoteletako eta enpresetako langileak hautatzeko prozesuetan barneratuak izateko helburuarekin.\nNola lortu ditugu zure datu pertsonala eta zein legitimazio dugu datuak tratatzeko?\nZure datu pertsonalen tratamenduaren lege-oinarria aurretik interesdunak berak emandako baimen zehatza eta Europar Parlamentuaren eta Kontseiluaren 2016ko apirilaren 27ko 2016/679 arauak (EB) xedatzen dituen legezko obligazioak eta datuen babesaren inguruan indarrean dauden gainerako lege-arauak dira.\nBeraz, tratatuko ditugun datuak interesdunak berak edo bere lege-ordezkariak emandakoak dira. Ez dira datu pertsonalen kategoria bereziak erabili, esaterako: jatorri etnikoa edo arraza, iritzi politikoak, sinesmen erlijioso edo filosofikoak, sindikatuko afiliazio datuak, datu genetikoak edo pertsona fisikoen osasunari buruzko datuak islatzen dituztenak.\nEskatutako datu pertsonalak ez emateak edo datuen babeseko politika hau ez onartzeak ezinezko egingo du zerbitzuei buruzko informazioa harpidetzea, erregistratzea, zerbitzuei buruzko informazioa jasotzea edo Amigo Card programatik kanpo geratzea.\nAlderdien artean aurretik kontratu-harremanik balego, indarrean dagoen legeriaren arabera beharrezkoak diren administrazio, zerga, kontabilitate eta lan obligazioak garatu ahal izateko legitimazioa merkataritza-harreman hori aurretik izatea izango da.\nZenbat denboraz gordeko ditugu zure datuak?\nGurekin duzun harremanak irauten duen bitartean gordeko dira datu pertsonalak eta, nola edo hala, aplikatuko diren lege-xedapenetan aurreikusitako epeetan, eta tratamenduaren ondorioz sortutako erantzukizunei aurre egiteko beharrezkoak diren bitartean.\nEdonola ere, zure datuak beharrezkoak izateari uzten diotenean edo bildutako helburuarekin erabiliko ez direnean ezereztatuko ditugu zerbitzua azken aldiz kontratatu denetik 10 urteko epean, beti ere aurretik datuak ezereztea eskatu baduzu.\nMerkataritza-helburuarekin gordetako datuek indarrean jarraituko dute haiek baliogabetzea eskatu ezean. Erabiltzaileak nahi duenean uko egin ahal izango dio bere datu pertsonalak erabiltzeko emandako baimenari honako helbide elektronikora idatziz: rgpd@medplaya.com.\nEnpresara bidalitako curriculumak 2 urteko epean baliogabetuko dira jasotzen direnetik.\nNori komunikatuko zaizkio zure datuak?\nHirugarrenei ez zaie daturik lagako, MED PLAYA taldeko enpresei izan ezik, haren izenean zerbitzuak ematen dituzten hornitzaileei edota legeak behartuta ez bada. Talde bereko enpresei datuak zerbitzua behar bezala eman ahal izateko beharrezkoa den informazioa partekatu ahal izateko lagako zaie.\nWebgune honen bitartez edo aplikazioaren bitartez emango diguzun informazioa MED PLAYA MANAGEMENT, S.L.-ren zerbitzarietan ostatuko da.\nZein eskubide dituzu?\nEdonork du MED PLAYAk zure datu pertsonalak erabiltzen ditugun ala erabiltzen ez ditugun jakiteko eskubidea.\nOndorioz, zure datu pertsonalak tratatzen ari garen ala ez jakiteko eskubidea dugu eta, erabiltzen ari garenean, haietan sartzeko ere. Gainera, datuak zehatzak ez direnean edo okerrak direnean, haiek zuzentzeko eskubidea duzu, eta baita haiek baliogabetzeko ere, besteak beste, datuak biltzearen helbururako beharrezkoak ez direnean.\nHorrez gain, zenbait egoeratan, datuen erabilera mugatu ahal izango da, edo zure egoera bereziarekin lotutako arrazoiengatik, datuak erabiltzea ere eragotzi ahal izango da. Kasu horretan, datuak erabiltzeari utziko diegu, legez zure interes eta eskubideen alde edo erreklamazioak jarri, aurkeztu edo haien aurrean defendatzeko.\nEskubide hauek dituzu:\nDATUAK ATZITZEA: MED PLAYA taldeko fitxategietan gordetako datu pertsonalak ikusi ahal izango dituzu.\nDATUAK ZUZENTZEA: Datu pertsonalak zuzendu ahal izango dituzu gaizki badaude.\nDATUAK EZEREZTEA: Zure datu pertsonalak ezereztea eskatu ahal izango duzu.\nDATUEN ERAMANGARRITASUNA: Zuk emandako datu pertsonal guztiak formatu elektronikoan jasotzea eskatu ahal izango duzu, beharrezkoak direnak MED PLAYA taldearekin kontratu-harremana gauzatzeko beharrezkoak izango direnak.\nZURE DATUAK TRATATZEAREN AURKA EGITEA: Zure datu pertsonalak ez tratatzea eskatu ahal izango duzu.\nTRATAMENDUA MUGATZEA: Tratuen tratamendua hurrengo kasuetan murriztu ahal izango duzu: a) zure datu pertsonalen inpugnazioaren zehaztasuna egiaztatzen duzun bitartean b) tratamendua legez kontrakoa denean baina zuk datuak ezabatu edo ezereztu nahi ez dituzunean c) MED PLAYA taldeak datu pertsonalak tratatu beharrik ez duenean baina zuk zure erreklamazioak jartzeko edo haien aurrean defendatzeko beharrezkoak dituzunean d) zure datu pertsonalen tratamenduaren aurka agertu zarenean.\nEskubide horiek erabiltzeko, hurrengo eskakizun formularioa bete eta zure nortasun agiriaren kopia batekin bidali posta elektronikoz (rgpd@medplaya.com) edo hurrengo posta helbidera: Protección de Datos MED PLAYA, Paseo General Mendoza, nº1, Planta 6ª, CP-17002, Girona.\nEdozein kasutan ere, erabiltzaileak eskubidea du erreklamazioa jartzeko Datuen Babeserako Espainiako Agentzian datu pertsonalen babesaren inguruan eskubiderik urratu dela uste baduzu, edo zuri dagozkizun datu pertsonalen erabilerak Europako Parlamentuaren (EB) 2016/679 araua betetzen ez badu.\nPribatutasun-gidalerro hauek edozein momentutan eguneratu ahal izango dira, lege-berritasunei edo jurisprudentzia-arau berriei egokitzeko. Lege edo jurisprudentzia-arau berririk egonez gero, behar bezala jakinaraziko da posta elektronikoz edo webgunean jarritako ohar bitartez.\nPribatutasun-gidalerro hauek gure webgunean daude argitaratuta: www.medplaya.com\nCosta Bravako onena: Tossa de Mar eta Platja D`Aro\nHondartza zoragarrik eta paisaia apartak.\nLogela gehiago behar al duzu? Gehitu logela\nCosta Brava duela ehun urtetik gora deitzen da horrela bere paisaia basati eta malkartsua dela eta. Lehen arrantzaleen herrixka isolatu eta umilak zirenak orain oporretarako jomuga polit, aberats eta moderno bilakatu dira. Zaharra eta berria, tradizioa eta modernotasuna, kirol zerbitzu ugariekin eta kultura zein aisialdirako aukerekin batera hondartza ezagun eta kala ikusgarrien eskaintzari gehitzen zaizkio oraindik ere dagoen arrantza eta nekazal tradizioari.\nMed Playak hiru hotel ditu Costa Bravako bi jomuga gogokoenetan: Monterrey Hotela, Platja d'Aron eta Esmeraldas eta San Eloy Aparthotelak, Tossa de Marren. Hiruak abiapuntu aparta dira kostalde historiko honen sekretuak ezagutzeko eta leku aparta dira eguzkiaz, hondartzaz, gastronomiaz eta beste hainbat jardueraz gozatzeko.\nPlatja d’Aroren kokapen geografiko aparta, itsasotik hurbil eta errepide sare nagusietatik gertu, denda ugari, gaueko zein aisialdiko jarduera ugari eta kalitatezko zerbitzu turistikoen aukera dira bere alderdi aipagarrienak. Monterrey Hotela hiriaren muinetik metro gutxira dago eta hondartzatik 70m-ra.\nTossa de Marrek ongi eutsi dio bere historiaren eta gaur eguneko egoeraren arteko orekari, eta turismo-gune garrantzitsua bilakatu da. Ostatuen, zerbitzuen eta jardueren azpiegitura handia du, non bisitariak egonaldi zoriontsua izango duen. Tossa de Mar ez da aberastasun naturala soilik, hirigunea artxibo historikoa ere baita.\nCosta Bravako hondartzen ezaugarri nagusia haien uren kalitate ona da. Gainera, kalak eta ezkutuan dauden hondartza txikiak ere, landaretzaz inguratuak, itsasoak itsaslabarrak higatuz sortutakoak. Batzuetara Costa Bravako herri batzuetatik kostaldea zeharkatzen duten kostaldeko bideetatik bakarrik joan daiteke.\nMonterrey HotelaPlatja d'Aro\nMonterrey Hotela leku moderno eta erosoa da Plajta D´Aro herri ikaragarriaz gozatzeko. Hotela hondartzatik 75 metrora dago, pribilegiozko lekua hoteleko zein inguruetako giro lasaian erlaxatu eta giro lasaiaz gozatzeko\nAUKERATU MAPAN IKUSI\nGaur gauean 42.50€\nEsmeraldas HotelaTossa de Mar\nEsmeraldas ApartHotela Tossa de Mar herri zoragarrian dago. Esmeraldasek eskaintzen dituen estudio eta apartamentuei esker, oinarrizko sukalde txiki bat edukiko duzu, baina hotelaren erosotasun guztiekin. Esmeraldas hondartzatik oso hurbil dago, eta baita herriaren erdigunetik ere, eta beti emango dizute harrera beroa.\nGaur gauean 32.30€\nSan Eloy HotelaTossa de Mar\nFamilia arteko oporrentzako esperientzia bakarra eskaintzen du San Eloy Aparthotelak, beti baitago zer egin eta zerekin gozatu. Tossa de Marren kanpoaldean, San Eloyek lur-eremu handiak ditu, non hiru igerileku, mini golfa eta multisports area.\nDena barne aukeraz gozatu oporren aurrekontuari ahalik eta etekin handiena ateratzeko.\nGaur gauean 120.00€\nPola GiverolaTossa de Mar\nUbicado en un entorno paradisíaco, integrado en el corazón de una reserva natural en la Costa Brava, este popular complejo con su propio funicular a la playa de Giverola ofrece una variedad de actividades de ocio y deportivas.\nSiempre hay mucho que hacer en el Resort Giverola con un programa de entretenimiento para familias y grupos, piscina cubierta (temporada baja), dos piscinas exteriores, una climatizada y otra con tobogán de agua, piscina para niños y áreas de juego, canchas de tenis y gimnasio, con amplios y confortables apartamentos, algunos con vistas al mar, y acceso directo a la playa.\nWeb Orriko Mapa\nZergatik egin gurekin erreserba\nEgin erreserba segurtasun osoz-Ongi zainduko zaitugu.\nGurekin zuzenean hitz egiteak erreserba errazago egitea ahalbidetzen du.\nPrezio onena Bermatuta.\nInterneten guk eskaintzen dugun prezioa baino baxuagoa aurkitzen baduzu, behin informazio hori egiaztatuta, prezioa doituko dugu eta beste % 5ko deskontua aplikatuko diogu. Gurekin erreserba egin ondoren prezio baxuagoa aurkitzen baduzu ere, prezioa doituko dugu. (baldintzak aplikatuko dira)\nEz ezazu ezer ordaindu.\nhotelera iritsi arte.\nedo beherapenak etorkizunean erreserbak egiteko orduan erabiltzeko.\nAmigo fideltasun puntu automatikoak eskuratu Amigo Card programan izena emanez gero.\nBotila ardoa doan\nOraindik ez bazara gure Amigo Card programako kide, hartan sartzera gonbidatu nahi zaitugu, eskaintzen dituen sariei onura zuzenean atera ahal izan dezazun.\nGuztiz doakoa da eta gurekin erreserba egiten duzun bakoitzean edo gure hoteletako batean egonaldia egiten duzunean hark eskaintzen dituen onurak eta zerbitzu estrak erabili ahalko dituzu.\nMedplaya espainiar penintsulako kostaldeko jomuga ezagunenetan zehar banatutako 19 hotelez osaturiko katea da. Lau hamarkadatik gora daramatzagu gure bezeroak zaintzen eta merkatuko eskakizunak betetzen. Gure xedea kalitatearen eta prezioaren arteko erlaziorik onena eskaintzea da, eta gure bezeroei ahalik eta egonaldi onena eskaintzea gure hoteletan.


OSCAR sarietan B letra aurten nagusi | Zinema | Pantaila handian\nYou are here: Home ∼ 2015 ∼ January ∼ 15 ∼ OSCAR sarietan B letra aurten nagusi\nOtsailaren 22an 87. aldiz emango diren Oscar sarietarako izendapenak kaleratu berri dira. B letraz hasten diren filmak nagusitu dira. 9 izendepenekin buruan “Birdman“ eta “The Grand Budapest Hotel“ dira. Ondo kokatua ere “Boyhood“. Horreraino ustekabe gutxi, nagusienak aktore sailean.\nAurreikusita bezala, Urrezko Globoetan lehiakide zirenek errepikatu dute Oscarren izendapenetan. Globoetan bezala izendapen asko lortu ditu ikuskizun munduaren kritika zorrotza den “Birdman” filmak. Bere 9 izendapenen artean, nagusienak: pelikula onena, zuzendari onena, jatorrizko gidoi eta gizonezko aktore onena. Michael Keatonek aukera asko ditu iruditxoa lortzeko. Baina Alejandro Gonzalez Iñarritu zuzendari mexikarrak zaila izango du. Iñarrituren bosgarren izendapena da. Aurrean, Globoetan komedia onenaren saria kendu zion “The Grand Budapest Hotel“ pelikula du. Iñarritu bezala, zuzendari eta gidoi onenaren sarirako Wes Anderson izendatu dute. Texaseko semearen seigarren izendapena da.\nPelikula onenaren lehiakideen artean, biopic batzuk: estrenaitu berri den Martin Luther Kingen bizitza kontatzen duen “Selma“ pelikula, Stephen Hawking eta emaztearen erlazioa irudikatzen duen “The Theory of Everything“ eta Alan Turing matematikoa ezagutarazi digun “The Imitation Game“. Hortaz gain, Clint Eastwooden azkena “American Sniper“ eta Sundancen estreinatu ziren “Boyhood“ eta “Whiplash“ bereziak. Horietako batzuk gure pantailetan daude edo gertu emango dira.\n“Boyhood” filman, 12 urtez ume baten koskortzea filmatu duen Richard Linklaterrek zuzendari onenaren sarirako aukera asko ditu. Aipatutako Iñarritu eta Andersonez gain, lehiakide izango dira “The Imitation Game“ zuzendu duen Morten Tyldum norvegiarra eta Cannesen zuzendari onenaren saria jaso zuen Bennett Miller estatubatuarra. Millerren bigarren izendapena da.\nKirolari bat hil zuen Estatu Batuetako familia aberatseneko kide baten istorioak, “Foxcatcher” filmak zuzendari onenaren izendapenaz gain, aktore onenaren izendapena lortu du. Steve Carrell aktoreak aurrean izango ditu Globoetan irabazle izan ziren Michael Keaton (“Birdman”) eta Eddie Redmayne ingelesa (“The Theory of Everything”). Beste ingeles bat, Benedict Cumberbatch (“The Imitation Game”) eta ustekabea izan den, Bradley Cooper (“American Sniper”) hautagaien artean dira.\nBeste ustekabea Marion Cotillard frantziarrak emakumezko aktore onenaren sarietarako jasotako izendapena da. Dardanne anai belgiarren “Deux Jours, Une nuit“ filmean langabe utzi duten emakume bat gorpuzten du. Aurkariak: desagertutako emaztearen paperean, Rosamund Pike (“Gone Girl”), Stephen Hawkingen emaztea antzeztuz Felicity Jones (“The Theory of Everything”) eta Reese Witherspoon ibiltari bakalarian “Wild” filmean. Aukera gehien baina Julianne Moorek ditu, Alzheimer gaitzaren lehen urratsak jasaten dituen emakumearen paperean, (“Still Alice”). Mooren bosgarren izendapena da.\nAtzerriko film onenaren lehian ere ezusteko gutxi. Europako Ekialdeak eraman ditu gehien. “Ida“ poloniarra eta “Leviathan“ errusiarra zerrenda guztietan zeuden. Horiekin batera Estoniak aurkeztutako “Tangerines“ izango da lehiakide. Eta “Relatos Salvajes“ argentinarra eta “Timbuktu” mauritaniarra.\nAzkenik, kuriostitate bat: Alexandre Desplatek bere buruaren kontra lehiatu beharko duela. Musika onenaren sarirako hautatu dute “The Grand Budapest Hotel” eta “The Imitation Game” filmeengatik.\nPosted in Zinema sariak Tagged Alan Turing, Alejandro Gonzalez Iñarritu, Alexandre Desplat, American Sniper, Benedict Cumberbathc, Bennett Miller, Birdman, Boyhood, Bradley Cooper, Clint Eastwood, Eddie Redmayne, Felicity Jones, Foxcatcher, Ida, Julianne Moore, Leviathan, Marion Cotillard, Martin Luther King, Michael Keaton, Morten Tyldum, Reese Witherspoon, Relatos Salvajes, Rosamund Pike, Selma, Stephen Hawking, Steve Carrell, Tangerines, The Grand Budapest Hotel, The Imitation Game, The Theory of Everything, Timbuktu, Wes Anderson, Whiplash


SERENDIPIA DERITZO zerbaiten bila ari zarela zerbait ezberdina aurkitzeari, zorioneko edo ezusteko aurkikunde bati, alegia. Zientziaren munduan hainbat adibide eman izan dira: penizilina, x izpiak, mikrouhinak… Administrazioren munduan ez da horrelakorik asko.\n2016an Legebiltzarrak Udalen Legea onetsi zuen. Akordatzen? Euskarari dagokionez, hizkuntza-inpaktuari buruzko ebaluazioa egiteko bidea ireki zuen. Honela zioen euskarazko testuak:\nUdal euskaldunetako egoera soziolinguistikoan eragina izan dezaketen proiektu edo plangintzak onesteko prozeduran, ekimen horiek euskararen erabileraren normalizazioari dagokionez izan lezaketen inpaktua ebaluatuko da, eta ebaluazio horren emaitzen arabera egoki irizten zaizkien neurriak proposatuko dira.\nEn el procedimiento de aprobación de proyectos o planes que pudieran afectar a la situación sociolingüística de los municipios se evaluará su posible impacto respecto a la normalización del uso del euskera, y se propondrán las medidas derivadas de esa evaluación que se estimen pertinentes.\nHizkera juridikoan esan ohi den bezala, pentsatzekoa da “legegilearen asmoa” udal euskaldunetan Eragin Linguistikoaren Ebaluazioak egiteko bidea irekitzea zela. Hartara, bigarren testua, gaztelaniazko bertsioa, akatsa litzateke.\nHutsen zuzenketan, ordea, ez zuten horrela adierazi:\n7 artikuluan, 2016/1544 (86/20) orrialdean, euskarazko testuan,\nHala dio: 7. Udal euskaldunetako egoera soziolinguistikoan eragina…\nEta hala esan behar du: 7. Udalen egoera soziolinguistikoan eragina…\nHorren arabera, irudi lezake bidezkoa dela inpaktu-ebaluazioa edozein udaletan eta edozein proiektuetarako eskatzea.\nLegea garatzeko, Toki-erakundeetan hizkuntza ofizialen erabilera instituzionala eta administratiboa normalizatzeari buruzko dekretua prestatzen ari da Jaurlaritza (zirriborroa pdf formatuan hemen) eta, han, hizkuntza-inpaktuaren ebaluazioa eskatu beharko den proiektu eta planen zerrenda bat ageri da, hala nola, arnasguneetan eragina dezaketen guztiak, hiri-antolamenduko plan orokorrak, sektorizatze-plana, plan partzialak eta abar… Gehien-gehienak hirigintzari lotutakoak. Zerrenda, ordea, ez da eshaustiboa:\n” Era berean, udalerriek beste plan edo proiektu batzuen hizkuntza-inpaktua ebaluatu ahalko dute, nahiz eta arau honetako I. eranskinean proiektu edo plan horiek jasota ez egon. Edonola ere, sustatzaileak eskatu beharko du, planek eta proiektuek udalerriaren egoera soziolinguistikoan eragiteko ahalmena dutenean”.\nIkusiko dugu azken bertsioa zertan den. Oraingoz galdera honako hau da: hizkuntza-inpaktuaren ebaluazioa eskatu behar da, edo eska daiteke, esate baterako, hiriburu bateko kultura-plana onartu aurretik? Edota kirol ebento handi bat antolatu aurretik? Baietz ulertu daiteke. Edo legeak, behinik-behin, ez du kontrakorik esaten.


Donostiak industria aurreratuan erreferente gisa duen apustua sendotu behar du - Gipuzko Buru Batzarra\nEneko Goia Donostiako alkateak adierazi duenez, datozen urteetan hiriak "industria aurreratuan, berrikuntza teknologikoan eta ikerketan erreferente izateko egindako apustua sendotuko du, Gipuzkoako industria-ehunaren osagarri”. Industria kualifikatua da "motorra" Donostiak jarrai dezan "Euskadin enplegu gehien eta onena sortzen”eta Europako beste hiri batzuen erreferente izaten.\nArantxa Tapia Garapen Ekonomikoko sailburuarekin batera Donostiako ORIBAY enpresara egindako bisitan -ORIBAYk automoziorako osagarri aurreratuak ekoizten ditu-, Goiak adierazi du Donostiak oinarri ona duela datozen urteetan jauzi kualitatibo bat egin eta Europako hirien artean aurreko muturrean kokatzeko industria aurreratuko poloen posizioari eta erreferentzialtasunari dagokionez.\nGoiak adierazi duenez, "Gipuzkoako eta Euskadiko innobazio jarduera gehienak Donostian egiten dira”. Horrela, alkateak esan du Donostiak "ekosistema pribilegiatua" duela posizionamendu horretan "maila bat igotzeko".\n"Lau unibertsitate ditugu, %33k goi-mailako ikasketak dituzte, eta %60ra iristen da 34 urtetik beherako gazteen artean; bost mila pertsona ditugu bata txuriko edo kualifikatuko aktibitateetan, teknologia-parkea -Miramon-, lehen mailako polo biosanitario bat, teknolgia haundiko industria poligonoa –Zuatzu- Euskadiko zentro teknologiko nagusiaren erreferentziazko egoitza -Tecnalia-, eta baita beren alorrean puntakoak diren hainbat enpresa eta ekimen ere”, adierazi du.\nIldo horretan, Eusko Jaurlaritza eta Donostiako Udaletxearen lankidetzak gazteen nazioartekotzea du helburu, eta horretarako global training laguntzak eskaintzen dituzte gazteek munduan zehar formazioa jaso dezaten.\nGipuzkoako industrialderik handiena, Donostian\nHorri guztiari erantsirik, Goiak legealdi osoan zehar gauzatu den apustua azpimarratu du, Donostiako Eskusaitzeta eremuan dagoen industrialdea, Gipuzkoako handiena, urbanizatu eta prest jartzeko eign den ahalegina: dagoeneko prest dago komertzializatzeko eta gure hirira industria-jarduera erakartzeko”.\nIndustrialde horretan kokatuko da Gipuzkoako Aldundiak bultzatutako Elektromugikortasuneko Poloa. Hazkunde nabarmena duen sektorea da, eta Gipuzkoa mundu mailako erreferente izateko moduan dago, bertako zenbait lantegiren lidertzari esker Gipuzkoako lankide askoren lidergoari esker (CAF, Irizar, CIDETEC…).\n"Donostiaren etorkizuna, aberastasuna eta enplegua sortzeko duen gaitasuna, industria aktibitatea erakartzeko dugun ahalmenaren baitan dago. “XXI. mendeko industria-jarduera bati buruz ari gara, fabrikazio aurreratuko enpresekin eta lanpostu kualifikatu eta egonkorren sorrerarekin lotutako zerbitzuak dituena", esan du Goiak.\n"Gizarte politikarik onena enplegu egonkorra sortzea da. Eta horretarako, Donostiak inbertsioen eta enpresen erakarpen-poloa izateko gai izan behar du. Badugu oinarria enpresa berriak gure hirira erakartzeko. Era horretan enpleguaren sorrera eta gizarte-kohesio indizeak hobetzea lortuko dugu. Hori da gure hiri-eredua etorkizunerako ", adierazi du.\nDonostiako alkatetzarako hautagai jeltzaleak azaldu duenez, "Donostia industrialaren aldeko apustua" Eusko Jaurlaritzarekin eta Gipuzkoako Foru Aldundiarekin koordinatuta egiten ari dira, eta horrek lagundu egiten du egungo errealitate ekonomikoak sendotzen eta aukera berriak sortzen, hala nola, elektromugikortasuna, biozientziak, nano alorreko ikerketa edota gastronomia bera, gastronomia digitaleko Lab-e laborategiaren gisako ekimenak, adibidez.\nGoiak azaldu duenez, Gipuzkoako hiriburuan dauden ekimen, zentro eta enpresa guztiak I+G+Barekin lotutako jarduera industriala bultzatzen duen "ekosistema bat dira" eta, beraz, Donostiak "apustu hauek indartu behar ditu eta Europan erreferente bihurtu".\nIkerketa biosanitarioaren sektorea jarri du adibidetzat; izan ere, Asklepios Biopharmaceutical enpresak eta beste batzuekDonostia aukeratu dute, besteak beste, terapia generiko eta bektore biralen arloan, eta zazpi milioi euro inbertitzea erabaki dute. "Aldez aurretik ikerkuntza-jarduera izateari zor zaio hori, eta euskal erakundeek duela urte batzuk alor ekonomiko horren alde egin zuten apustuari".\n"Erronka ezagutzaren transferentzia kanalizatzea da, eta ekoizpen-ehunera bideratzea. Horretarako, BIC-Gipuzkoaren bio-inkubagailua sustatu nahi dugu, startup-ak garatu daitezen ".\nApustu berriak: zainketak eta kirola\nHorrez gain, Donostiako Udala eta Eusko Jaurlaritza beste ekimen batean lerrokatuta daude, ikertzaile atzerritarrak erakartzeko egitasmo batean, hain zuzen ere: Donostian, bigarren Talent House-aren eraikuntza. Eusko Jaurlaritza prest dago proiektu horretan laguntzeko, beren karrera profesionala Euskadin garatu nahi duten atzerriko ikertzaileek Donostian gelditzeko aukerak izan ditzaten.\nHorrez gain, zibersegurtasun zentro bat sortzeko gauzatzen ari den proiektua gogoratu du; "Zuatzun, produktu eta zerbitzu aurreratuak eta kualifikatuak dituen beste industrialde batean".\nGainera, Goiak uste du Donostiari aukera berriak irekitzen zaizkiola, eta hiriak gai izan behar duela haiek garatzeko. Lehenengoa, zainketen sektorea; bertan, berrikuntza-aukera ugari eskaintzen dira, eta adinekoei laguntzeko zerbitzuak ere bai.\nHorrekin batera, EAJk goi-mailako kirolarekin lotutako teknologian zentro teknologiko bat sustatzea proposatu du bere hauteskunde-programan. Egitasmo hori garatzeko, elkarrekin harremanetan jarri nahi dituzte kirol-klubak eta kirol-jarduerara bideratutako lana egiten duten enpresak, eliteko kirolerako hobekuntza-proiektuak garatzeko asmoz.\nAzkenik, zerbitzuen sektoreaz mintzatu da Goia: “sektore horrek garrantzi handia du hiriko ekonomian, 5.100 establezimendu baititu. EAJk hiru lan-ildo nagusiri lehentasuna eman nahi die: zerbitzu aurreratuak (produktu eta prozesuen ingeniaritzak, ikerketa, IKT zerbitzu aurreratuak); zerbitzu zientifiko trinkoak (edizio, zinema eta bideo jarduerak …); eta I+G establezimenduak.”


Gauero, izarrak zerura irteten dira beren ibilalditxoa egitera, baina beti ez ditugu ikusten. Han egon eta ikusi ez? Zerk itsutzen ote gaitu, bada? Argiak, alajaina! Argi-laino batek estaltzen ditu hiriguneak, eta ezin ikusi handik gorakorik. Kale-argien kupulek laranja koloreko distira igortzen dute, ihesi ere joaten zaie mordoa, eta argi asko galtzen da bidean, eta dirua ere bai. Argiteria-sistema horiek, izan ere, ez dira batere eraginkorrak, eta begi-bistakoa da hobeki argituko gaituzten proiektuak landu behar direla, beste ikuspegi batekin, argi eta diru gutxiago xahutze aldera. Izarrak guri begira daude.\nArgi gehiegi eta gaizki emana\nDeusetarako ere ez du balio 3.000 watt erabiltzea kale bat argitzeko, baldin eta potentzia horren erdia itzuri joaten bada atmosferara edo inguruko etxeen fatxadetara. Logikoagoa da kale-argiak egoki banatzea eta energia aurreztea. Egungo legediaren arabera, onargarria da kale-argiek igortzen duten argiaren % 20 galtzea, goitik ihes egitea, baina gaur egun, tamalez, badira hori baino argi gehiago galtzen duten modeloak. Globo itxura duten kale-argiak, adibidez. Mota horretakoek zehar-argi asko igortzen dute, eta itsugarriak gertatzen dira; eta, aldiz, ia ez dute argitzen beren ingurua. Horien ordez, itxitura lau eta horizontala daukaten argiak jarri behar lirateke, argi guztia beherantz igortzen dutenak, han behean ibiltzen baitira oinezkoak eta ibilgailuak.\nArgi-kutsadura bazter guztietara heldu da, eta horren lekuko dira basoak, ibaiak, aintzira-erriberak, kostaldeak… Ekosistema horietan bizi diren izaki bizidunak bete-betean harrapatu ditu argi-inbasio horrek. Iluntasunik ezak pertsonen bizi-zikloak eta jokabideak aldatzen eta nahasten dituen bezala, berdin-berdin aldatzen eta nahasten ditu izaki horienak. Hondartza eta kostalde asko ikus litezke gaur egun argiz gainezka, eta zuhaitzak ere urte osoan ageri dira distiratsu, Eguberrietan baleude bezala. Argazkietan polit dirudite, baina begietan min egiteko adina argi izaten dute.\nSodio-lurrunezko lanparak eta LED teknologia darabiltenak\nBiztanle guneetan dauden lanpararik gehien-gehienak presio handiko sodio-lurrunez dabiltza. Deskarga-lanparak dira, argi hori monokromatikoa ematen dutenak. Zenbait lekutan, horien ordez, argia igortzen duten LED diodoekin funtzionatzen dutenak jartzen hasi dira. Sodio-lurrunezkoek baino argi gehiago egiten dute watt gutxiagorekin, argia hobeki bideratzen dute eta, askoz gehiago irauten dutenez, mantentze-gastu gutxiago izaten dituzte. Hau da, eraginkortasun energetiko handiagoa dute, eta, beraz, etorkizuneko teknologia horixe dela esan liteke. Dena den, badute bere ifrentzua ere: sodio-lurrunezko lanparek halako bi balio dute, eta igortzen duten argi zuria sortzeko, osagai urdin bat erabiltzen dute, zeinak uhin-luzera motza baitu, eta gehiago sakabanatzen da. Argi horrek, gainera, intsektu gehiago erakartzen ditu.\nGares, eraginkortasun energetikoaren adibide\n2008. urtetik, Garesko kaleak modu eraginkorrean argiztatuta daude. Argiteriari hainbat aldaketa egin dizkiote Nafarroako herri horretan, eta horiei esker, urtean 15.000 euro gutxiago gastatzen dituzte argitan. Besteak beste, multzo optikoak jarri dizkiete argiei goiko aldean, eta fluxu-erregulatzaileak paratu dituzte, goizaldean argi-potentzia apaltzeko. Kaleak, hala ere, lehen bezain argi ikusten dira. Izan ere, egungo lanparen argia, 70 watt dituzten sodio-lurrunezkoek ematen dutena, lehengoena baino bi aldiz eraginkorragoa da, nahiz eta haiek 100 watt eduki.


'Motxian Eby 2016' esketx lehiaketa abian, 12-16 urte bitarteko gazteentzat | El Diario Vasco\n'Motxian Eby 2016' esketx lehiaketa abian, 12-16 urte bitarteko gazteentzat\nBakarka nahiz taldeka parte har daiteke, mugarik gabe. Gaia librea da\nGOIZARIN Sábado, 15 octubre 2016, 00:50\nOarsoaldea eta Buruntzaldeko eskualdeek antolatuta, 12-16 urte bitarteko gazteen euskarazko esketx onena sarituko da, 'Motxian Eby 2016' esketx lehiaketaren bidez. Bakarka nahiz taldeka parte har daiteke, mugarik gabe. Gaia librea da. Nolanahi ere, antolatzaileek nahiko lukete bideoak parodiak izatea, umorez beteak.\nAurkeztu beharreko lanak gutxi gora-behera minutu bateko iraupena izan beharko du (50 eta 70 segundo artekoak). Era berean, lanek euskarazko audio mintzatua izan beharko dute, nahitaez. Hori bai, esketxak edozein gailuren bidez egin ahal izango dira: sakeleko telefonoa, bideo kamera, tableta, argazki kamera... Edizio lana egin ala ez, aukeran egongo da.\nHori bai, bideo grabazioek originalak izan beharko dute eta beste lehiaketa batera aurkeztu gabeak. Abesti edo doinuren bat erabiltzekotan, Creative Commons-ekoa edo euskaraz abesten duen Euskal Herriko talde batena izan beharko du.\nEsketxak aurkezteko epea azaroaren 18a arte zabalik dago. Lanak emailez edo Whatsapp bidez bidali daitezke (608 170 384 zenbakira). Wetransfer edo Dropbox zerbitzuak erabiltzea gomendatu dute. Esketxak bidaltzerakoan, beti, esketxaren izenburua eta herria adierazi behar dira. Sariak potoloak dira, 300 eta 200 eurokoak hain zuzen. Era berean, herri bakoitzeko esketx onenak 50 euroko aipamen saria jasoko du, Interneteko bozketan oinarrituta. Esketxak ikusgai egongo dira motxianeby.eus webgunean eta handik bozkatu ahal izango dira.\nAuzo bazkaria gaur Ergoiengo festetan, Auzokalte elkartean\nEuskal Ligako emakumeen taldeak hasiera bikaina eman dio denboraldiari Heldu den asteartean odol erauzketa saioa, anbulatorioan